text:
RUZIBIZA ATI ABICANYI NTIBAZANYITWAZE NGO BAHAKANE ITSEMBABWOKO BAKOZE
Ni ku wa gatatu ku wa 26 Gicurasi saa yine n’iminota icyenda. Turitegura kurangiza iyi numéro y’ikinyamakuru ngo tuyiboherereze. Twumva téléphone. Turayihoreye kubera kubura akanya. Bahamagaye kuri Telephone igendanwa. Umwe muri twe aritabye. Arayimpereje, ati “ umva uyu muntu”. Nti ni nde? Ati “ni Ruzibiza muvugana”! Nti Ruzibiza Ruhe? Ati “Uzi bangahe”?! Nti “benshi cyane”. Ati “uwo wahamagaye ukamubura ukabimurega mu kinyamakuru cyanyu”. Nti “ah bon! Amakuru ki rero”? Ati “ ndi hano hafi yanyu, muze mbahe interview mwansabye.” Nti hafi ahagana he? Ati “hano Charleroi”. Nti “Charleroi ko ari nini uri he”? Ati ku kibuga cy’indege cya Gosselie. Gira vuba niba ushaka naho ubundi mfite urugendo rurerure. Nurenza iminota 30 ndigendera singiye kwicwa na bene wanyu imburagihe”. Nti “bene wacu bahe? Ati “ b’i Kigali! Ntiwasanga nawe usigaye ubakorera hari utakineka?” “ Nti pourquoi pas. Niba ari ko ubibona ubwo ni byo, biterwa n’usoma. Twe twibwiraga ko dukorera abanyarwanda bose, abo mu gihugu n’ab’inyuma yacyo, abapfuye n’abakiriho, ndetse n’abazavuka”. “ Ati “sha gira vuba uze, niba ukibikeneye, va muri ayo madisikuru, dore na telephone yawe irampenda”. Twumvikana aho duhurira, nshatse umuntu tujyana umuzi neza, atinze gato tumwoherereza taxi, mu minota 20 tuba duhuriye ku Kibuga. Ruzibiza uko namubonye Tugeze rero ku Kibuga cya Gosselie. Ni ikibuga gito kinyuraho indege za make zitwara abantu mu bihugu by’i Burayi gusa. Dushatse uwaduhamagaye turahebye. Mbwiye umudamu twajyanye nti uyu muhungu yatubeshye. Nti ariko reka muhamagare kuri Téléphone ye yo muri Norvège. Ntiduhamagaye, twumva téléphone iravugira inyuma yacu. Duhindukiye tubona abasore batatu. Umudamu turi kumwe aramwenyura, umwe muri bo amuhamagara mu izina, ngira ngo ni we Abdul. Naho bya he? Bakivugana haza undi, atwaye ipaki y’itabi rya Marboro mu ntoki, arihereza umwe muri bagenzi be, ngo enda iyahure. Mbona ndamuzi, ampamagara mu izina, aramutsa na wa mudamu amuhamagara mu izina, umudamu na we arababwira ngo noneho se muje no gufata u Bubiligi ko nduzi muri igitero?! Ubwo umwe wazanye itabi anjyanye ku ruhande, ati uriya mudamu we najyane na bariya basore babe banywa za nzoga za hano mwarahiriye. Sinumva ngo ntizihenda?! Nti ese bafite ama euros? Ngo aha, iby’inyenzi ntiwabishobora wasanga bayafite. Icyakora niba hari make ufite bahe batanywa bakarenza! Ndizera ko muzi kwakira abashyitsi quand-même! Araseka. Yambariye izuba pe, dore ko ryanavuye ryinshi. Ipantaro y’ikaki y’imifuka ku maguru, ishati y’ubururu y’amaboko magufi, n’inkweto nk’iz’abasirikari zikiri nshyashya rwose. Ku kiganza cy’ibumoso ahambaye impeta ku rutoki rukurikira agahera. Ni imibiri yombi, si igikara nk’uko ama TV yamutweretse, aravuga atuje, aseka. Urabona anezerewe. Icyakora amaso ye ajya gutukura buhoro. Ya mahane yavuganaga kuri téléphone yarangiye. Aguze agacupa gato k’’amazi, asomyeho, ati tugende.Turagenda tujya aho bategerereza abagenzi baje, nti mbwira rero muri makuru ki?! Ati ni meza, mbaza ibyo umbaza uve muri ibyo niba ushaka amakuru yanjye uzayambaze ikindi gihe. Nti ko na yo nyakeneye? Ati “ nari nje kwakira bano bahungu barajya muri Espagne, turajyana hari ibyo tujyiye gukora yo. Ubwo nzabasigayo. Ntabwo bamenyereye ino wana. Nti wowe se urahamenyereye? Ngo reka sha, umuruho wigisha ubwenge. Nti bo se ntibarushye? Ati” OK. Na bo bararushye, ndetse twaranaruhanye, ariko ubwo nabatanze ino ni ngombwa kubakira non?! Baraho se ba banyamakuru bagenzi bawe? Nti ese abahe? Ati ba bandi mwahunganye. Ati ese cya kinyamakuru mwajyaga mwandika ni cyo cyaje guhinduka Umwezi? Nti oya. Umwezi ni ikinyamakuru ukwacyo. Ati mbwira ibyo ushaka kumenya...harya ngo narabagambaniye shobu...? nti ariko se ba nde? Nti reka ibyo turabigarukaho mu kiganiro. Murava ino ryari. Ati birakureba se? Baza ibyo ubaza, ubundi ugende. Nyuma rero y’isaha nzima tuvugana, duhisemo kubagezaho bimwe mu bisubizo yaduhaye kuko tutabagezaho ikiganiro cyose, dore ko cyabaye kirekire cyane. Ku kibazo cy’inyandiko zigurishwa i Buruseli zimwitirirwa, Abdul Ruzibiza agira ati “ni koko, hari ibyo nanditse, mbitangaza mu rurimi rw’ikinyarwanda, ndetse nyuma banagerageza kubihindura mu zindi ndimi. Nyamara uretse urulimi rw’igifaransa, nta rundi rulimi rw’amahanga nari nemera ko rukoreshwa mu gutangaza inyandiko yanjye. Inyandiko y’igifaransa nasomye kandi nkabona ikubiyemo ibyo nivugiye ni iyo nabonye yakozwe n’abiyita Avica Asbl. Abandi benshi na bo naboneraho kubashimira kuba barakoresheje umwanya wabo mu kunsemurira inyandiko, n’ubwo hari abo nabonye bakoze ibyo bita interprétation bitagaragara cyane nka traduction”. Tuti ariko mu byo uvuga harimo ibikorwa byaba byarakozwe na RPF mbere y'uko imirwano yubura muri 1994. Watubwira ubihamya koko ko mines zatezwe mu Rwanda zatezwe na RPF? yaba yari igamije iki? Ati “ibihamya birahari byinshi cyane, kandi mwitegure ko bizatangwa mu buryo burambuye neza. Ibyo FPR yari igamije na byo nabyanditse mu buhamya bwanjye, ahanini navuga ko bikubiye mu bintu bikurikira : Kugaragariza amahanga n’abanyarwanda ko leta yananiwe kurinda umutekano mu gihugu, kwica abantu FPR biyoroheye kubagereka kuri leta yariho icyo gihe, gutera ikintu cy’icyoba ahantu hose, ku buryo byumvikana ko intambara ntaho itabasha kugera. Ahandi hategwaga ni mu turere tw’imirwano n’inkengero zaho. Aho ubwambere kwari ukurinda ibirindiro byacu, ubwakabiri kwari uguca abaturage mu turere tutwegereye, kuko no mu mirima bahinzemo, APR yarahategaga, uje gusarura ibyo yasize ahinze izo mine zikamuca amaguru. Mbona mwakwihangana gato, igihe kizagera ibyo bijyanye n’uburyo burambuye, nzagira igihe gihagije cyo kubyandika. Ku kibazo cy’abantu baba bari baroherejwe na FPR guteza akaduruvayo mu gihugu mbere y’itsembabwoko, Abdul Ruzibiza yatubwiye amazina y’abantu benshi babigizemo uruhare, bari mu nzego zinyuranye z’imirimo mu gihugu, ku buryo twirinze kubavuga amazina muri ino nyandiko, mu rwego rwo kwanga ko bagwiririrwa n’amakuba ayo ari yose. Bamwe mu bishwe muri kiriya gihe bafite imiryango ishobora guhohotera bamwe muri abo bantu yatubwiye nta butabera bukozwe, kimwe n’uko bishobora kubakururira ubwumvikane buke n’inzego yatubwiye ko zabatumaga, bityo ingaruka umuntu akaba atamenya aho zagarukira. Icyakora bamwe yari yarabatangaje ku ijwi rya Amerika, gusa twe yaturondoreye amazina arenze 40, dore ko iyo atangiye kubivuga akura udupapuro yabyanditseho mu mifuka y’ipantalo, akakubwira ataruhuka! Nyiri ubwite yatubwiye ko afite na gahunda yo kubyitangariza ku bundi buryo. Indege ya Habyarimana: Kuri iki kibazo, Ruzibiza yadusabye gutangaza igisubizo cye uko cyakabaye cyangwa tukagisimbuka, yadusabye ko n’ikibazo twamubajije twagitambutsa uko cyakabaye. Umwezi : Hariho n'abemeza ko waba waratangarije ikinyamakuru le Monde ko waba wariboneye aho FPR irasa indege. Ibyo wabihamiriza abanyarwanda ko kugeza ubu hariho abemeza ko ngo wari uri muri Butaro icyo gihe? Ruzibiza: Mu ntambara nabayemo imyaka myinshi. Nabaye muli Units za gisirikare zitandukanye, kandi sinjye wihinduriraga aho nkorera. Kuva mu mpera za 90, kugeza muli 94 intambara yongera kubura, nabaye muli 9th Bn, ubwo ni mbere y’ukwezi kwa 3/91. Nyuma njyanwa kubaka unit yitwa Sierra Combined mobile force, ahitwa Kizinga, mpamara akanya gato cyane. Mpavanwa njyanwa na none kubaka iyitwaga Yankee Combined Mobile force ,nyibamo kugera mu kwezi kwa 10/92. Icyo gihe, nibwo Major Paul Kagame yahisemo gusenya imitwe mito mito yagiraga abasirikare hafi 400, maze yubakamo ibi Units binini cyane 8. Buri mutwe munini wagiraga nibura abantu 2000. Icyo gihe iyo unit nabagamo yitwaga yankee Combined Mobile force, yongeweho abandi basirikare bavuye hirya no hino, yubatswemo 59thBn, ubwo twari muri Komini kivuye muri Byumba , mu ntangiriro z’ukwezi kwa 10/92. Ubwo ariko iyo Yankee Combined Mobile force, yari yaraturutse mu karere ka Muvumba, ari na yo yahageze mbere y’izindi zose muli 91 mu kwezi kwa 7. Ibyahabereye byose mba ntangaza ni ibyo nahagazeho si amabwire. Kuva aho Kivuye rero, 59th Mobile, yajyanywe Butaro, nanjye ndimo. Yahabaye kugeza intambara y’itsembabwoko itangira. Ngarutse ku kibazo wambajije, cy’uko hari abavuga ko indege ihanurwa nari Butaro, ababivuga ndabazi n’ikibibatera ndakizi. Ndakumenyesha ukuri k’’ukuntu byagenze. Mu kwezi kwa 6/93, ubwo twari tumaze igihe gito dushubijwe mu birindiro byacu bya mbere y’igitero cy’iya 8/2/1993, hashyizweho Commission ishinzwe gucunga imipaka hagati y’u Rwanda na Uganda. Binavuze ko uhereye mu kwezi kwa 9, nta ntwaro zindi zagombaga kwinjizwa mu karere ka FPR. Icyo gihe, hatoranijwe abasirikare 55, bayobowe na capitaine Jacob Tumwiine, yaje no kuzamurwa mu mapete. Harimo ba maneko 2, umwe witwa Capitaine Hubert Kamugisha, n’uwitwa Sous Lieutenant Ruganduka, ngo bajye batanga rapport y’uko igikorwa cyo kwinjiza no gutaba ibisasu n’imbunda nyinshi cyane gikorwa. Ibyo bikoresho byari bigamije kuzateza akaduruvayo twari kuzafatiramo leta iyo bishoboka ko tuvangwa n’ingabo za FAR. Aho hantu twabaga, ni muli Butaro nyine , hejuru ku rugano ruri ahagana ku musozi wa Rwabutama, ugakomeza n’ahitwa Kinyabishenge. Ubwo komeza ukurikirane neza, ni ukuva mu kwezi kwa 6/1993. twageze mu mpera z’ukwezi kwa cyenda n’intangiriro z’ukwa cumi 1993 twarangije gucukura ibyobo binini cyane, no gutunda ibisasu no kubihambamo no gutaba. Hahise hakurikiraho igikorwa cyo gutoranya hirya no hino mu ma Units ya APR, abasirikare bazakorwamo umutwe wa 3rd Bn, waje koherezwa muli CND. Hirya no hino, hari hararangijwe kera cyane ibyiciro bitatu by’abakoze amahugurwa ya gi Commando, njye ntarimo. Tukirangiza guhamba ibyo bisasu, ni bwo natwe benshi muri twe twashyizwe muli iyo mitwe. Twabanje gukora amahugurwa y’igihe gito ugereranije n’abatubanjirirje, ariko kuko njye nari nsanzwe narakoze amahugurwa ya leadership, ntacyo nigishijwe cyagombaga kuntwarira umwanya munini. Ahanini hibanzweho amasomo y’iperereza rihanitse, kumenya gukorera mu karere k’umwanzi. Ikintu rero abantu bakwiye kumenyeshwa ni uko umutwe wa gi commando utubakiwe umunsi umwe, kandi ntabwo wagereye i Kigali umunsi umwe. Abatojwe ubu Commando buhanitse babyigiraga ahantu hatandukanye, kenshi banabanzaga kubwirwa ko bigishwa escort y’abakuru. Nyuma hagatangira icyiciro cyo kubohereza umwe umwe ukwe, aho azajya gukorera. Uko igikorwa cyo guhanura indege cyagenze, nkomeza kubahiriza amaperereza yakozwe n’agikorwa, ku buryo ntashaka cyane kwiroha mu nzira z’abacamanza. Uwemeza ko nari Butaro, ubwo aba afite impamvu ze. Nzi ko bikorwa n’impande ebyiri, ni leta ubwayo, n’umwe mu mpunzi, utanafite amakuru ahagije, ahubwo utinya ko nshobora kuzamwandika mu bantu bakoze amarorerwa nawe yagizemo uruhare. Ibyo byiciro byombi, nta nyungu bifite mu byo ndimo ntangaza, bagize Imana naceceka. Hari rero n’abanyamakuru biyemeje guhumwa amaso n’abo bantu, bakemera buhumyi ibyo bababwiye, ku bw’inyungu babifitanyemo. Njye rero, Jean Claude, ndakumenyesha ko Kompanyi (Coy) ya 59th Mobile naherutse kubamo mbere y’ibyo byose navuze yayoborwaga n’uwitwa Capitaine William Kanyesigye, wayoboraga F-COY, nyuma yanaguye kw’i Rebero muli Kigali. Aho mperukira muri iyo COY ni mu kwezi kwa gatandatu 1993. Nyuma nta wongeye kumenya aho nabarirwaga, uretse abahanjyanye, ari bo inzego z’iperereza. Nongeye guhura na 59 thMobile, intambara yararangiye kera, ubwo hari muli H-Coy ya captain Edward BANGA. Nta n’uwari uzi aho nturutse, n’ikingenza. Nagiye bucece, ngaruka bucece, ufite ibyo yabivuguruzaho yazabitangariza abanyarwanda. Mboneye gusaba umugabo uri gukwirakwiza ibyo bigambo atahagazeho, ko yabireka, areke leta yivurugute yonyine, kuko ibyo irwanaho izi ibyo ari byo. Igize amahirwe, yabona uko isenya ibiyishinja amarorerwa.. Tuti ariko se umuntu warokotse itsembabwoko bikugoye, umuntu w'umututsi, usanga ibyo utangaza bidatiza umurindi interahamwe n’abantu benshi bahakana itsembabwoko kandi ko benshi banakeka ko ari cyo ugamije? Mu kudusubiza, Ruzibiza ati “ Urakoze kuvuga ko nacitse ku icumu. Kuko incuro nzi ni nyinshi naricitseho. Nasimbutse kwicishwa ifuni rimwe, nsimbuka impfu nyinshi mu masasu n’amabombe, ndangije, ncika ku icumu ry’abamenye amabanga menshi y’abantu ubutegetsi bwishe ngo babuvire mu nzira.Yemwe nkurikije n’aho mvuka mu Bugesera, Aho ntakigira n’uwa kirazira mu banjye waba warahasigaye, nabwo ndi umwe mu basizwe iheruheru n’intambara. Ni na kimwe mu bituma nanga nivuye inyuma impamvu zimena amaraso, kuko icyo zankoreye narakibonye, nkigiramo uruhare, ndabihaga pe. Ikibazo rero cy’ingoma y’abatutsi ngo yavaho, ngo nabyungukiramo iki ? Urakoze kuko mpise mbona uko mbwira abazasoma ibyanditswe muli iki Kiganiro. Ese kuki mu gihugu gituwemo n’amoko atatu habaho ingoma yitirirwa ubwoko bumwe? Ese ahubwo uretse umururumba waranze abatuyoboye, n’iyihe mpamvu ifatika uretse inda ndende, yasobanura ukuntu igihugu kiba akarima ka bamwe, bugacya bagahirikwa, ejo hakajyaho abandi, nabo bakakiharira ? Ese uhereye igihe byatangiriye ubutegetsi bw’abatutsi bakumiriye abahutu ntiwabonye ko byabaviriyemo ubuhunzi bw’imyaka 35? Abo biyita abahutu se aho babufatiye nabo bakabugundira, nabo ndetse bakanaburwaniramo, icyo byabyaye si itsembabwoko, nabo bakangara na n’ubu ? Ubu se, Jean Claude, Yaba umuhutu cyangwa umututsi utagifite agaciro mu gihugu cyamubyaye, byo bimariye iki abitwa abatutsi bitirirwa ingoma batazi n’aho yabarijwe ? Hari byinshi abanyarwanda buhoro buhoro bazagenda batahura ko babiroshywemo, bugacya bagashira, abategetsi bigaramiye. Ubwo se umuhutu wajyaho akihanukira ko ingoma bitaga iy’abahutu yamukemuriye ibibazo by’ingutu ni nde ? Ese ubu abatutsi ko bitirirwa ingoma ntutsi, koko ubona atari amaco y’inda, abo batutsi bazi n’uko FPR ibitirirwa ikora koko ? Reka ngusubize nti, ntihakabeho ukundi, na rimwe, ingoma yitirirwa ubwoko. Ni umutego mutindi watumazeho abantu. Ababyitwaje mu kutuyobora, aho bari urahazi, sinakwifuza ko n’uriho ubu, yazarindira kuraswa ngo abone kwemera ko kuyobora igihugu mu ndorerwamo y’amoko ari amarorerwa arimo akora. Ntaho rero narota nishimira ko hari ingoma ngo yitirwa abatutsi, ngo kuko nanjye ndiwe ngo njye ku rukoma mbyine. Iherezo nidahindura imikorere, ndetse ahubwo ngo inaveho kuko iyobowe n’abicanyi, abatutsi nibo bazongera gutemagurwa, bazizwa icyaha cyakozwe n’agaco k’abicanyi. Tuti nyamara ibyo uvuga bituma bagufata nk'umuntu uhakana itsembabwoko. Witeguye gusobanurira abatutsi uburyo wiyemeje guhanagura icyaha ku bicanyi babahekuye? Urambabarire cyane, ntaho ibyo bihuriye. Ibyo nkora ni ugukunda ubwoko bwanjye si ukubwanga. Ibyo nkora n’ibyo mvuga, ndagira ngo ubyumve neza, ndetse unabyandike uko mbivuze, nta na rimwe bigomba kuba intandaro yo guhakana ibyakorewe ubwoko bwanjye. Ndamutse namenye ubikoresha kuri izo mpamvu, namurwanya nk’uko nakomeje kurwana n’abicanyi bandi. Ntihazagire umuhutu, uzi ibyo we ubwe yikoreye, bimara abatutsi, bibatobanga cyangwa bibajoga, ngo yuririre ku byo mvuga maze yiyite umwere. Nta na rimwe ari uwo mugambi mfite. Not at all. Nakubwiye ahubwo ko mbikorera gukunda ubwoko bwanjye, na byo abazasoma ibyo wandika kuri iki kiganiro, banyumve neza. Kuba umututsi si icyaha, si igitutsi , si n’impamvu yo guterwa ipfunwe. Niko binagomba kuba ku bahutu. Utishimira ubwoko avukamo, ngo abukunde kandi aharanire ko bubaho, njye mwita ikigoryi. Nkunda ubwoko bwanjye ku buryo ngomba kubumenyekanisha, ukuntu bene wacu b’inda ndende, b’inyamaswa s’il vous plait, biyemeje gukora ibyo babona ko abavandimwe bacu bahita batikira tukazasanga amatongo iwacu. Nta kizambuza kubivuga, kuko byarabaye, n’amateka ntashobora kuzimangana na mba. Iyo FPR yitirirwa abatutsi, idakora ibyo yakoze, abicanyi biganje ahanini mu bahutu, ntibari kubona uko baturimburira ababyeyi n’abavandimwe. Reka mvuge ko yahaye urwitwazo abicanyi, kandi irubaha yaramaze kubatera ikirungurira n’urwango rukabije, kuburyo ibyo FPR yakoze yakanguye abari baryamanye umujinya.Yarabakanguye, iraborosora, barabyuka baratemagura !! Ntaho rero nakura imbaraga n’ubugoryi bwo guhakana itsembabwoko ryaduhekuye. Reka nongere ngire icyo mbwira abasomyi b’ikinyamakuru cyanyu. Ubwoko bw’abatutsi bwishwe hagamijwe kuburimbura, kandi si abatutsi bahagurutse ngo babutsembe. Niba harimo abakoreshejwe, bo n’ababakoresheje bahereye ku ngeso yo kwica yari yarokamye ababishe. Uranyumvise ariko? Ikindi kandi FPR si abatutsi, c’est une rébellion s’il vous plait. Yarwanye na Leta. Iyo Leta yo ishyano yakoze ni uko yitwaje rubanda na rwo rukayoma inyuma bakarimbura ubwoko. Ubu se koko ni nde wakwihanukira akarega abatutsi muri rusange kurimbura abahutu? Hari uwabitinyuka? Ibya FPR byo rero biri ukwabyo izabibazwe nka FPR. Ariko kandi igomba kubibazwa nta kuyibabarira. Tuti “Abatutsi bamwe bagufata nk'umunyarwanda w'igisambo wariye amafaranga y'abafaransa ngo uhimbire Kagame ibirego. Ubanye ute n'abafaransa, bagukuye he ngo ushinje Kagame, wageze i Burayi ari bo bakuzanye koko nk'uko bivugwa”? Yifata mu mpanga, ariyumvira, ati “sinzi niba warakurikiye ibyo natangaje buri gihe nabonye uburyo. Abafaransa njye ku bwanjye, abayoboraga politiki yabo icyo gihe mbafata nk’’abanzi. Ibyo simbasha kubihindura mu myumvire yanjye. Babaye inshuti magara, y’uwatubujije uburenganzira iwacu mu gihugu cyacu bwite. Babikoraga babizi ko bashyigikiye leta ihohotera bumwe mu bwoko butuye u Rwanda. Ubwo bwoko ni ABATUTSI nanjye ndi we. Kuli iyi ngingo, nta mbabazi namba nagirira abanyapolitiki babo b’icyo gihe. Ibi bitandukanye cyane no kuvuga Ubufaransa nk’igihugu, n’abagituye muli rusange. Ntihazagire uwibeshya, ntacyo abaturage b’abafaransa bapfa n’abatutsi, ntan’ubwo bazi kubatandukanya n’abahutu. Na bo bapimisha amaso gusa, umuremure yitwa umututsi n’ubwo yaba ri umu sénégalais. Umugufi wirabura baba bazi ko ashobora kuba r’umuhutu, n’iyo yaba ava muli Nigeria. Ibi bikwereka ko batatuzi, nta n’icyo dupfa na bo. Ntabwo njye rero mu myumvire yanjye ngira kurunda abantu bose mu gitebo kimwe, ngo mbite babi cyangwa beza icyarimwe. Buri gihe abeza babaho, n’ababi bakabaho, ariko mpitamo kubirebera ku muntu ukwe kurusha ku bantu muri rusange. Ngarutse ku kibazo ngo cy’ubusambo no kurya amafaranga y’abafaransa ngo mbeshyere Kagame, nta kuri kurimo. Ibyo mvuga, sinshaka na mba ko byitwa igikorwa gifitiye inyungu abafaransa bari muli politiki icyo gihe, ngo bibahanagureho bimwe mu bibi bakoreye abanyarwanda mu gufasha leta ya Habyarimana. Ntacyo babona bampa ngo batume mvuga ibibahanaguraho ibyaha byakozwe na leta bakundanaga, bikagwamo abavandimwe banjye bose n’ababyeyi n’inshuti n’abaturanyi. Ese umuntu yagurirwa iki ngo abo bose abibagirwe? Ariko rero, niba hari umusirikare, umunyapolitiki,umuperezida cyangwa undi uwariwe wese Kigali izi ko yapanze, yahagarikiye cyangwa yashyize mu bikorwa itsembabatutsi, akaba ari umufaransa, nibamuvuge, bikorerwe enquête, afatwe, ajyanwe Arusha niwo muti mwiza. Kuko icyaha cya Génocide ni mpuzamahanga, naho uwagikoze nta tegeko ryamukingira nzi ririho. Ariko asigeho kurunda igihugu cyose gituwe na miliyoni zirenze 60 z’abaturage, benshi muri bo baranarwaniije imikorere y’abayobozi babo icyo gihe batishimiye imibanire y’igihugu cyabo na leta yahohoteraga abaturage, maze bose bakambikwa icyaha cyo gufasha abicanyi bakoze génocide ibyo bigomba guhagarara. Nagushubije rero ntacyo abo banyapolitiki babasha kungurira, nibwira ko ntacyo babona. Ikindi kandi ntibananzi, ntawigeze ambona muri bo, kuko nta politiki mpuriyeho na bo. Yemwe n’uwayoboraga ubufaransa icyo gihe wanapfuye ntaho yigeze amenya. Abakoranaga na we mu Rwanda, sinzi niba hari unzi rwose. Ese yaba anshaka ngo mpindure iki ku mateka ? Ntihagire rwose umunyarwanda unkekera ibyo ntakora, nta bafaransa bageze kuri batatu nigeze mbasha kubonana na bo muri ibi byose. Nahuye n’abambaza bishirira aho. Gutanga ubuhamya kwanjye, ntawanshatse ngo abimpendahendere, kuko nibwira ko muri bo nta wigeze amenya. Ahubwo ni njye ubwanjye wabashatse, mbabwira ko ibyo njya mbona mu binyamakuru bivuga iby’iraswa ry’indege nabonyemo amafuti menshi, ababikeneye nkaba nababwira uko byagenze, nk’umuntu wabihagazeho. Bati n’iki kitwemeza ko ibyo uvuga ari ukuri ? Mbabwira ko ntazanywe no kubibatsindagira ku ngufu, ko bazakomeza iperereza ryabo, basanga ibyo mbabwira bidafatika, bakabireka. Nta kiguzi cy’ibyo nigeze mbasaba, nta n’icyo bampaye na mba. Bambajije niba nakwemera kubikorerwaho inyandiko mvugo, nkayisinya, nkazanaza gushinja mu rukiko, nti nta kindi nshaka kirenze ibyo. Njye ni aho nagarukirije na bo, twamaranye amasaha umunani, bampata ibibazo, nsubiza ibyo nzi byose, ibyo ntazi nkabahakanira nti ashwi ibyo simbizi. Ndangije nisubiriye aho nari ndi, hatari mu gihugu cy’u Bufaransa. Sinigeze nanaharara rwose. Nahabonaniye n’umupolisi umbaza, na Juge Bruguière, na Secrétaire we. Nta wundi mufaransa nziranye na we muri ibi byose. Reka na none nkubwire nti nta ruhare habe namba, abafaransa bigeze bagira mu kunjyana i Burayi, nabikorewe n’abavandimwe banjye, banshakira prise en charge, nisabira visa nk’’uko abandi bayisaba, nurira indege ndagenda. Sinigeze mpabwa visa na bo, niba leta y’u Rwanda ibifitiye ikimenyetso, izagitange. Nta ticket bigeze bandihira. Biterwa rero n’iki ngo bikomeze bisakuzwe ngo abafaransa barantwaye ngo njye gushinja ibinyoma ? Sibyo namba. Ku kibazo cy’uko yaba afatanije n’abacengezi, kuko na byo bivugwa, Ruzibiza yasubije arakaye ati “ Nkubito we, uretse no kuba ikinyoma, njye ibyo mbyita n’igitutsi gikomeye cyane. Nta kindi umuntu yantuka ngo kimbabaze kirenze iki. Ku bwanjye, mbivuge ntawe ubintumye, abacengezi, mu gihe bagikora ibyo bakomeje gukora kuva babaho, mbita ABICANYI. Kandi kwica kwabo, kwabanje kujonjora abatutsi mu mamodoka ku mihanda babica bababaze, nyuma no mu mashuri, no mu bacitse ku icumu basize biciye imiryango na mbere, njye ibyo ngira ngo bimenyekane ko ntaho nahurira na bo na mba. Barampekuye, voilà tout. Niba hari n’abitwaza ubuhamya bwanjye bakibwira ko mbashyigikiye, nibateshwe bate, nibacire birarura, ntaho mpuriye n’abicanyi bakoze itsembabwoko. Ntacyo nziza abahutu nk’abahutu, ariko abicanyi babarimo nta bwoko bagira ni abicanyi. Ni ibyo nta bindi.” Ikiganiro twagiranye na Ruzibiza ni kirekire cyane, hari benshi gishyira mu majwi yewe hari na bamwe gisa n’igiserereza, ariko bimwe mu byo yadutangarije twirinze kubishyira ahagaragara kuko dusanga bishobora kubangamira ubutabera n’umutekano w’igihugu. Byakiriwe na Jean-Claude NKUBITO


c: text/html

text:
[wptab name=’Isomo rya 1: Iyimuk 32′]
Isomo ryo mu gitabo cy’Iyimukamisiri 32,7-11.13-14
Ubwo ngubwo Uhoraho abwira Musa, ati «Hogi manuka, kuko umuryango wawe, wa muryango wavanye mu gihugu cya Misiri, wihumanije! Ntibatindiganije guteshuka inzira nari narabategetse; bihimbiye ikigirwamana cy’ikimasa, bapfukama imbere yacyo, maze bagitura ibitambo, bavuga ngo ‘Israheli, dore imana zawe zakuvanye mu gihugu cya Misiri’»! Uhoraho abwira Musa, ati «Ndabona neza ko uyu muryango ufite ijosi rishingaraye! Ubu ngubu noneho ndeka, maze uburakari bwanjye bugurumane, mbarimbure! Nyamara wowe nzakugira ihanga rikomeye!» Musa yurura Uhoraho Imana ye, avuga ati «Mbese Uhoraho, kuki uburakari bwawe bwagurumanira umuryango wawe, wivaniye ubwawe mu gihugu cya Misiri ukoresheje ububasha bukaze bw’ukuboko kwawe? Wibuke indahiro wirahiriye ubwawe usezeranya Abrahamu, na Izaki na Yakobo, abagaragu bawe, ugira uti ‘Nzagwiza urubyaro rwanyu nk’inyenyeri zo mu kirere, kandi iki gihugu navuze cyose nzagiha abana banyu, maze bagitunge ingoma ibihumbi.’»Nuko Uhoraho yisubiraho, areka inabi yari yashatse kugirira umuryango we.
[/wptab]
[wptab name=’Zaburi ya 50(51)’]
Zaburi ya 50(51), 3-4, 12-13, 17.19
Mana yanjye, ngirira imbabazi ukurikije ineza yawe;
kubera impuhwe zawe nyinshi, umpanagureho ibyaha byanjye.
Nyuhagiraho wese ibicumuro byanjye,
maze unkize icyaha nakoze.
Mana yanjye, ndemamo umutima usukuye,
maze umvugururemo ibitekerezo biboneye.
Ntunyirukane ngo unte kure yawe,
cyangwa ngo unkuremo umwuka wawe uzira inenge;
Nyagasani, bumbura umunwa wanjye,
maze akanwa kanjye gatangaze ibisingizo byawe.
Igitambo cyanjye si cyo ushaka,
n’aho nagutura igitwikwa, nticyakunezeza.
Ahubwo igitambo Imana ishima, ni umutima washengutse.
Mana yanjye, ntuzirengagize umutima washegeshwe kandi wihana!
[/wptab]
[wptab name=’Isomo rya 2: 1 Timote 1′]
Isomo ryo mu ibaruwa ya mbere Pawulo Intumwa yandikiye Timote 1,12-17
Ndashimira cyane Kristu Yezu Umwami wacu wampaye imbaraga, kuko yasanze nkwiye kwizerwa, maze akantorera kumukorera, jyewe wahoze ndi umuntu utuka Imana, ngatoteza abayo, nkaba umunyarugomo. Ariko nagiriwe imbabazi, kuko ibyo nakoraga nabiterwaga n’ubujiji, ntaragira ukwemera. None ingabire y’Umwami wacu yambayemo igisagirane, nsenderezwa ukwemera n’urukundo ruri muri Kristu Yezu.
Dore ijambo rigomba kwizerwa, kandi rikwiye kwakiranwa ubwuzu na bose: ni uko Kristu Yezu yaje ku isi kugira ngo akize abanyabyaha, muri bo jye nkaba uwa mbere. Kandi kuba naragiriwe imbabazi, ni ukugira ngo Kristu Yezu ahere kuri jye, maze yerekane ubuntu bwe bwose, bityo angire urugero rw’abagomba kuzamwemera bose bizeye ubugingo bw’iteka. Umwami w’ibihe byose, ari na We Mana imwe rukumbi, ihoraho kandi itagaragara, naharirwe icyubahiro n’ikuzo, uko ibihe bigenda bisimburana iteka. Amen.
[/wptab]
[end_wptabset]

robotstxt: allowed

filter: keep


text:
Dore impamvu zituma umugore wese utwite yarya ubunyobwa
Ubunyobwa ni ikiribwa kizwi cyane mu Rwanda kandi usanga gikunzwe n’abatari bacye, kuko hari abakunda ubunyobwa nk’ikirungo mu biryo, kubukoramo isosi/isupu, abandi bakabukunda bukaranze bakabuhekenya cyangwa se bakanabuhekenya ari bubisi, bitewe n’ibyo umuntu yumva bimuryohera, ariko hari n’ababyeyi bavuga ko batinya kurya ubunyobwa mu gihe batwite kuko batinya ko bwabatera ‘allergie’ bakagira ibibazo. Gusa abahanga mu by’ubuzima basobanura ko ubunyobwa ari ikiribwa cyiza cyane ku bagore batwite.
Ku rubuga https://www.planetesante.ch, bavuga ko bitandukanye n’uko abantu benshi bakunze kubyibeshya, ko abagore batwite bagombye kwirinda kurya ubunyobwa kuko buri mu biribwa byatera ‘allergie’. Ahubwo ibyiza ngo ni ugutangira kumenyereza umwana za ‘allergènes’ zo muri ibyo biribwa bisanzwe bivugwaho gutera za ‘allergies’ mu gihe akiri mu nda, kugira ngo bizazimurinde kujya agira izo ‘allergies’ z’ibiribwa bitandukanye navuka.
Mu mpamvu zagombye gutuma umugore wese utwite arya ubunyobwa harimo kuba bwigiramo za Vitamine B na E, izo Vitamine zikaba zifitem ibyitwa ‘antioxydants’ bituma ubunyobwa ari ikiribwa kirinda umubiri mu bihe byose, kikawufasha no mu kurwanya indwara z’ubuhumekero zirimo inkorora n’ibicurane.
Ubunyobwa bufasha mu kugenzura ingano y’ibinure bya ‘cholestérol’ mu maraso, kubera ibyitwa ‘resvératrol’ biboneka biboneka mu bunyobwa, bikumira indwara z’umutima zitandukanye. Nk’uko bisobanurwa ku rubuga http://giftedmom.org.
Ubunyobwa kandi bufasha umubiri kwakira ‘glucose’ mu gihe uyikeneye, kuko bwigiramo ubutare bwa ‘zinc’ na ‘magnésium’ bwongera imikorere myiza ya ‘insuline’ mu maraso, ni yo mpamvu ubunyobwa ari bwiza no ku bantu barwaye diyabete, kuko hari abakunze kuyirwara mu gihe batwite.
Umugore utwite akaba afite ikibazo cy’amaraso atinda kuvura (une faible coagulation sanguine), ngo yagombye kurya ubunyobwa rimwe na rimwe kuko bafasha mu gukemura icyo kibazo.
Kurya ubunyobwa kandi ngo byanafasha bamwe mu bagore batwite bakunze kugira ikibazo cyo kubura ibitotsi, guhorana umunaniro ukabije.
Amavuta y’ubunyobwa nayo ngo ni umuti w’umwimerere ku bagore batwite, kuko abafasha no ku bibazo by’uruhu bitandukanye.
Hari abagore batwita bakigira ibisa no kwiheba cyangwa agahinda gakabije (dépression), ibyo ngo n’uko nta musemburo wa ‘sérotonine’ ubu wakozwe mu bwonko. Ubunyobwa bwigiramo ibyitwa ‘tryptophane’ bituma uwo musemburo wa ‘sérotonine’ ukorwa bityo bigafasha mu kurwanya ako gahinda gakabije.
Hari ubwo umugore utwite ananirwa kumenya icyo akwiriye kurya n’icyo akwiriye kureka, ariko kurya ubunyobwa ngo bigira akamaro ku mugore utwite no ku mwana atwite, kuko ubushakashatsi bwagaragaje ko abana bafite ba nyina baryaga ubunyobwa cyangwa ibindi byitwa ‘noix’ mu gihe bari babatwite, baba bafite ibyago bikeya byo kurwara indwara zimwe na zimwe ziterwa na ‘allergies’ nka Asima n’izindi.
Kurya umunyobwa bwuzuye mu gipfunsi nibura inshuro imwe ku munsi, byafasha mu kurwanya indwara zimwe na zimwe z’umutima, kuko ubunyobwa bukize cyane ku byitwa ‘graisses mono insaturées’ na ‘acide oléique’ ibyo bikaba ari byiza ku buzima bwiza bw’umutima.
Ubunyobwa bukize cyane ku byitwa ‘phytostérol’ cyangwa se ‘bêta-sitostérol’ bikumira ko habaho ibibyimba bivamo za Kanseri, by’umwihariko ubushakashatsi bwagaragaje ko ubunyobwa bugabanya ibyago byo kurwara kanseri y’urura runini.
Abagore batwite, abenshi bakunze kugira ikibazo cy’amazinda, bakibagirwa cyane, ariko ‘vitamine B3’ na ‘niacine’ biboneka mu bunyobwa bifasha mu gutuma umuntu yongera ubushobozi bwo kwibuka ibyo yifuza kutibagirwa. Ikindi kandi ‘flavonoïde’ biboneka mu bunyobwa byongera uko amaraso agera ku bwonko ku rwego rwa 30%.
Ubushakashatsi bwakorewe ku bagore bagera ku 80.000, mu myaka 20 ishize, bwagaragaje ko kurya nibura garama 28 z’ubunyobwa mu cyumweru, byagabanya ku rwego rwa 25% ibyago byo kugira ibinure byipfundika bikagira utuntu tumeze nk’utubuye mu ndurwe.
Ibitekerezo ( 2 )
Murakoze cyane kutugezaho ibyiza by’ubunyobwa nasabako mwazajya mu tubwira nibibi byi ibiribwa bibaye binshi mu mubiri
Ibyiza byu bunyobwa turabibonye kdi turabashimiye, icyifuzo cyanjye nuko mwajya mutubwira nokubindi biribwa.


text:
C Programming Language nirwo rurimi rw’amakode abantu bose bashaka kwiga programming baheraho, kuko nirwo rurimi rwashingiweho hakorwa izindi programming languages hafi ya zose, iyo wumva uru rurimi rwa C, izindi zirakorohera cyane kuziga. Ushaka gutangira gukora amaprogramme aha niho ukwiye guhera.
Muri aya mahugurwa ya C Programming Basics tukwigisha gukoresha C Programming Language ukora programme tubivuye imuzi, ku buryo urangiza wikoreye uduprogramme dutandukanye tugenda tukwerekeraho ingero, ndetse tukarangiza tunakoze programme yoroshye ya GUI.
Urangiza aya mahugurwa ufite fondasiyo ya programming muri rusange, ndetse tukanakugira inama y’icyo guhita ukurikizaho bitewe n’umwuga wifuza kujyamo usaba kwandika amakode, aho tukwereka programming languages zose n’icyo zimaze ku buryo uhita wihitiramo iyo gukurikizaho bitewe n’ubwoko bw’amaprogramme wifuza kuzajya ukora: Yaba ayo muri mudasobwa za windows, cg Mac cg telefone za android cg web applications, n’ibindi…
UZARANGIZA UZI IBI BIKURIKIRA:
- Programming icyo aricyo
- Ibyibanze muri programming
- Indimi za programming zitandukanye n’icyo zimaze
- Amabwiriza n’amahame ya C Programming
- Ibyibanze mu gukoresha C programming wubaka programme
- Ibikoresho bitandukanye wakoreramo programme
- Gukora programme mu rurimi rwa C Programming
- Gukora programme za GUI muri C
- N’ibindi byinshi…
INYUNGU ZO KURYIGA
- Riteguye mu rurimi wumva neza bikoroheye.
- Uhabwamo ibikoresho [Tools] bitandukanye byo gukora programme
- Usangamo inama zigufasha guhitamo ubwoko bwa programme zo gukora
- Urangiza ufite amaprogramme yawe wikoreye
- Amahugurwa wayageraho amasaha 24 /7, kandi ibyo utumvise neza usubira inyuma ukiyibutsa cg ukanatubarizamo.
- Uhabwa seritifika iyo urangije amahugurwa.
ABO RYAGENEWE
Aya mahugurwa yagenewe abantu abo aribo bose bifuza kumenya gukora amaprogramme, waba usanzwe ubizi ushaka kwiyibutsa, cg ushaka kubyiga ngo ubigire umwuga, uwo ariwe wese yatangira kuyiga akarangiza azi kwikorera programme, ateguye mu buryo bworoheye abantu bo mu ngeri zose kumva ntanumwe uhejwe.
UKO WARYIGA
Waryiga aho waba uri hose kw’isi wifashishije igikoresho cy’ikoranabuhanga nka mudasobwa, telefone cg Tablet birimo interineti (Ekara nini nkiya mudasobwa niyo ibigaragaza neza). Kuko rero riteguye mu Kinyarwanda bigusaba no kuba wumva ikinyarwanda gisanzwe cyo kuvuga kugirango usobanukirwe ibyigishwamo. Kandi waryigira igihe cyose ushatse kugeza urirangije neza, ndetse niyo ugize ikibazo ubarizamo ugasubizwa.
Course Features
- Lectures 34
- Quizzes 5
- Duration 10 Hours
- Skill level All levels
- Language Kinyarwanda
- Students 12
- Certificate Yes
- Assessments Yes
-
Intangiriro
-
Ibyerekeye C Programming
-
Aho gukorera
-
Hello World
-
Kwinjiza no kugaragaza amagambo
-
Data types
-
Utumenyetso
-
Amahitamo - Decisions
-
Isubiramo - Loops
-
Ibikorwa - Functions
-
Preprocessors
-
Arrays na Pointers
-
Amagambo - Strings
-
Amadosiye
-
GUI muri C
-
Umusozo


text:
Yesu ashimwe mukunzi wa Agakiza.org, mu ruhererekane rw’inyigisho twabateguriye ku guhuza urugendo rw’Abisiraheli no gucungurwa kw’itorero, nyuma y’uko kandi tubabwiye kuri Aburahamu ubu tugiye kureba icyo Mose umucunguzi ubihuje na Yesu twamwigiraho nk’abakristo.
Iyo tuvuze Mose, ntabwo abantu babyumva: Ntitwumva kandi Egiputa icyo bivuze, ntabwo twumva ubutayu Mose yabayemo imyaka 40 aragiye intama, nta n’ubwo twumva gutumwa kwe icyo bivuze!
Egiputa y’icyo gihe yari ampire (Empire, ubwami buhuriweho n’ibihugu byinshi), yari nka Amerika y’ubu. Mose yari umuntu mukuru mu ngabo (ni nk’umuntu utegurwa gutwara Amerika y’ubu), Mose yize amashuri meza yose ya Egiputa y’icyo gihe, nk’uwo bategura kuzaba umwami. Ikindi yari Farawo w’ubutaha, kandi yari umukire ntiyari umukene!
Tekereza ngo "Umunsi yamenye ko ari Umwisiraheli yabirutishije ubutunzi bwose bw’Abanyegiputa, n’ubundi bwahishwe!" Bijya bimbabaza iyo umukristo yatakaje ubukristo! Yesu yaravuze ngo "Byakumarira iki gutunga iby’isi byose ukabura ubugingo buhoraho?" bivuze ko agaciro k’ubugingo karuta iby’isi byose.
Kuko abantu batasobanukiwe agaciro k’ubugingo, ntabwo bumva ubutunzi bwa Egiputa icyo bivuze, ariko ubugingo burabiruta byose. Ibyo byose Mose arabisiga ngo ajya gusuzuguranwa n’ingabo z’Imana, igihe bamuhigaga ngo apfe ahungira mu butayu amarayo imyaka 40!
Nagira ngo mumpurize Mose w’inyuma y’Intama zitari ize, n’uzaba Farawo. Mumpurize n’uwabaye umuyibozi w’ingabo kuko Mose icyo gihe yigeze gutsinda Etiyopiya ayoboye ingabo, yari umuntu uteye ubwoba. Mose uwo mumuhuze n’uri inyuma y’intama zitari ize imyaka 40: Igifaransa cyarashize, icyongereza kirakama!
Iyo umuntu ahuye na Yesu neza, hari ibintu bihinduka. Yesu aragukuba imyumvire yo muri Egiputa n’uko abantu bafata ibintu byose bigashira ukaba umwana w’Imana! Ukabona umuntu ni umugwaneza kandi kera yaragiraga amahane, ati "Uko mundeba uku nagiraga irari ariko Yesu yampaye kuritsinda, nari mfite abantu nanga ariko nashoboye kubababarira" Ukabona yarahindutse by’ukuri (Uwari Sawuli yarahindutse Pawulo)
Mose amaze imyaka 40 mu butayu inyuma y’intama zitari ize, imbere y’igihuru cyaka umuriro ntigikongoke ijwi ryamutegetse gukuramo inkweto kuko aho yari ahagaze hari ahera!
Iyo uhuye n’Imana bwa mbere no mu buzima bukurikiyeho, icya mbere ikwereka ni intege nke zawe. Ntiguha umugisha ako kanya ibanza kukwereka inkweto wambaye. Ese wowe uhura na Yesu byagenze gute? Mose Imana yamutoranyirije aho kujya gukura ubwoko bw’Abisiraheli muri Egiputa, byumvikane ko kugeragezwa mu butayu byari bifitanye isano n’umuhamagaro uri ku buzima bwe.
Muribuka ko Mose Imana yamubwiye kurambika inkoni yari aragije imyaka 40 hasi ihinduka inzoka: Aha ubyumve neza! Ntabwo ari inkoni nshyashya Imana yamuhaye. Ni inkoni ya Mose Imana yongereye imbaraga ijya kuzana Abisiraheli muri Egiputa.
Nta wundi Desire Imana izarema, izamufata imwuzuze Umwuka Wera asobanukirwe icyo yaremewe, hanyuma agikore.
Ikiganza cya Mose, mwibuke ko kishe Umunyegiputa kikamushyira mu mucanga! IMANA yaramubwiye ngo nafate ikiganza cye agishyire mu gituza kizana ibibembe, agisubije yo kiba kizima! Bibiliya iravuga ngo "Muzarambika ibiganza ku barwayi bakire, muzirukana abadayimoni mu izina rya Yesu, muzafata inzoka. Nidusenga tujye turambura ibiganza byera."(Hari ibiganza byinshi bitera bifite imiziro!), ariko ibiganza by’abantu b’Imana biba ari farumasi, biba byuzuye imiti, biba byuzuye imigisha.
Ubugingo bubonerwa muri Kristo Yesu wakiriye, ntukwiye kubuhwanisha n’ikintu icyo ari cyo cyose mu isi, niyo byaba iby’isi byose. Niba utarakira kandi Yesu Kristo nk’Umwami n’Umukiza wawe, uyu munsi ni wo wawe.
[email protected]


text:
Usanga igitsina gabo muri rusange gikunze kuvuga no kuba nyambere mu rukundo aho benshi muri bo iyo bakunze bahita babivuga, ariko ngo hariho n’abandi usanga muri kamere yabo bacecetse cyane ku buryo biba bigoranye uri umukobwa kumenya niba yagukunze cyangwa ari ukukwishimira bisanzwe kuko ngo bene aba ntibakunze guhita babivuga ku mugaragaro. Mu gihe rero ubona hari umusore runaka udakunze kuvuga akaba ari kukwitaho, urubuga rwa interineti whatdomenreallythink.com rugaragaza ibimenyetso ushobora kureberaho ukamenya ubwoko bw’urukundo uyu musore agufitiye kugira ngo utanava aho winyuramo kandi atagukunda cyangwa se akaba yarashize hanyuma ugatinda kubimenya.Dore ibyo bimenyetso ni ibi bikurikira:
1. Yirinda guhuza amaso nawe igihe muri kuvugana
Iyo umuhungu ucetsetse cyane yagukunze, usanga ashaka kuganira nawe ariko akirinda guhuza amaso nawe. Usanga afite indoro yoroshye ariko ngo yakuvugisha akareba hasi cyangwa se ku ruhande. Ngo ashobora kukureba urangaye nawe wamureba akamwenyura ubundi agahita yirebera hasi cyangwa se ku ruhande. Ibi ngo ni urukundo ruba rumurimo nta kindi.
2. Iyo uri kumuvugisha agira isoni
Usanga abasore bateye batya iyo bifitemo urukundo babyihezamo bigatinda kubagaragaraho. Ibi rero ngo bituma bagira amarangamutima adasanzwe iyo bagize amahirwe bakabona ubavugisha, aho ushobora kubona amaso ahise atukura, ibyuya bikaza, ukajya ubona yabuze uko yifata imbere yawe ndetse mwaba mutari kumwe akaba yagukorera nk’ikintu runaka ariko ntapfe kubikubwira yizera ko uzabibona. Ibi bimenyetso iyo bigaragaye kandi ukabona aba yifuza ko muba kumwe kenshi, nyabuneka mutabare kuko ngo aba yarashiriye imbere urukundo rwaramuzonze.
3. Usanga yigenzura igihe cyose azi ko uri hafi
Iyo agukunda akaba azi ko uri hafi aho, ko muri buhure cyangwa se municaranye usanga yiyitaho akanigenzura bihagije, aho ushobora gusanga yikora mu mutwe ngo yumve ko yasokoje niba afite umusatsi, atunganya amakora y’ishati, agira neza ipantalo ye cyangwa se ikabutura; mbese agenzura ko imyambaro ye imeze neza, ukabona ntatekanye. Iki ngo ni ikimenyetso cyo kumenyeraho ko uyu musore agufitiye urukundo.
4. Abura umutekano iyo abandi basore bari kukuvugisha
Ngo iyo abonye abandi basore bakuvugishije ishyari riramwica, akumva ababaye aho ngo ashobora no guhita aguhamagara ngo uze akubwire ukaba watangazwa no gusanga nta kintu gifatika yakubwiraga ahubwo kwari ukugira ngo abandi bakureke, cyangwa se akaba yanabwira nabi abo basore bandi. Byiteho kuko aragukunda ni uko yabuze uko yabikubwira.
5. Iyo ashaka kumenya nimero zawe za telephoni cyangwa se n’andi makuru kuri wowe abyaka abandi bakobwa b’incuti zawe
Uzasanga ashakisha ukuntu yiyegereza inshuti zawe azisabe nimero yawe ya telefoni, e-mail n’ibindi, aho kugira ngo abikwibarize kuko aba agutinya, wajya kubona ukabona araguhamagaye cyangwa se arakwandikiye akubwira amagambo y’urukundo kuko aba yumva bimworoheye kurusha kubikubwira amaso ku maso.
6. Iyo umukozeho ubona agize amarangamutima adasanzwe
Iyo muri kumwe ukamukoraho kabone nubwo waba ubikoze utabishakaga, ngo amera nk’ufashwe n’amashanyarazi, ukabona umubiri we uhise ubyakira vuba kandi agahinduka mu maso, akabura aho areba akigira hirya. Menya ko uko kumukoraho bigize icyo bivuga kuri we kandi ko asa n’aho akwiyumvisemo mbese aba yuzuwe n’ibisongamubiri.
7. Ahora ashaka kugufasha mu mirimo yawe itandukanye
Umusore wagukunze kandi kubikubwira bikamugora, usanga ahora yifuza kugufasha mu mirimo yawe utanabimusabye, niba mwigana yibwiriza kugufatira note, kugufatira umwanya uri bwicaremo, kugusobanurira niba ari umuhanga kukurusha, hanyuma mwaba muturanye cyangwa se afite ukuntu akugeraho ku buryo bworoshye, ukabona ko yihatira kugufasha mu byo uri gukora kabone nubwo yaba atabizi neza cyangwa se ari imirimo igoranye.
Niba rero uri umukobwa hakaba hari umusore ubonaho bino bimenyetso ukibaza ibyo ari byo bikakuyobera, ndetse ukumva aramutse akubwiye ko yagukunze utajijinganya kumwemerera urukundo, rwose wikwitesha amahirwe yo gukunda no gukundwa kuko agufitiye urukundo rurenze kandi ngo ni byiza ko ugenda usa n’umwereka ko ubibona ko agukunda kugira ngo arusheho gutinyuka.


text:
Uyu munsi twasuye imva ya Rachel uyu niwe Maman wa Yosefu uwo Yakobo yakoreye imyaka 14 agapfira mu nzira bari kujya Heburoni ubwo yavaga kwa Raban nyirarume yakoreye imyaka 20. Aha hantu hafatwa nk’ikibanza gitagatifu kuko hari isinagogi hakaba hari abanyamasengesho b’Abayuda basenga igihe cyose batagira akandi kazi bakora.
Imva ya Rachel umugore wa Yakobo
Umutwaro ukomeye bafite nukuzongera kubaka urusengero rw’ Imana. Kubona abanyamahanga bahaje barishima. Mu magambo ye umwe mu ba Rabi bakomeye yagize ati: Kubabona muje iwacu bitwereka ko mudukunda. Mudufashe gusenga kugira ngo tuzongere kubaka inzu y’ Imana kandi Imana ya Israel izabahe umugisha mushyigikire iki gikorwa cyo kongera kubaka inzu y’ Imana i Yerusalemu.
Twakomereje urugendo rwacu kuri Jardin Biblique ( ahateye ibiti byinshi bivugwa muri Bibiliya)
Kuko Uwiteka Imana yawe ikujyana mu gihugu cyiza, kirimo imigezi n’amasōko n’ibidendezi birebire, bitembera bidudubiriza mu bikombe no ku misozi. Ni igihugu cy’ingano na sayiri, n’imizabibu n’imitini n’amakomamanga, ni igihugu cy’imyelayo n’ubuki, ni igihugu uzariramo ibyokurya ntibibure, ntuzagire icyo ugikeneramo. Ni igihugu cy’amabuye y’ibyuma, n’icy’imisozi wacukuramo imiringa. Uzarya uhage, uzashimira Uwiteka Imana yawe igihugu cyiza yaguhaye. (Gutegeka kwa kabiri 8:7-10)
Ibiti twabonye:
1. Igiti cya Elayo
Imvuto z’Igiti cya Elayo
Iri n’itara muyo bakoresha kera
Imbuto zacyo zivamo amavuta. Amavuta ya Elayo yakoreshwaga mu kwimika abami abatambyi n’abahanuzi, bayomoza ibikomere, barayarya, yakiza indwara nk’ababembe, yinjiza amafranga menshi, bayacana mu itara, akoreshwa munzu y’ Imana. Twabonye uburyo bwa gakondo bwo gukamura amavuta, kandi yakamurwaga mu buryo butandukanye bitewe naho azakoreshwa. Ayo gukoresha mu nzu y’Imana ntiyakamurwaga nkandi yose yo yabaga afite umwihariko wayo.
2. Zizifu Spina Christi
Twabonye kandi igiti bakozemo ikamba ry’amahwa bambitse Yesu bikaba bihuye n’ umugani w’ibiti wanditse mubacamanza 8 muri Bibiliya y’Ikinyarwanda bacyise umufatangwe ariko ubusanzwe cyitwa zizifu spina Christi. Iki giti nicyo bahisemo gukoramo ikamba ryo kwambika Yesu. Gifite amahwa. Hari mu rwego rwo gutuka Yesu ko abemera ubwami bwe bazatikwa nkuko abimeleki yagenje. Tubisanga mu gitabo cy’abacamanza igice cya munani n’icya cyenda.
3. Datier
Twasuye kandi ibiti bivamo ubuki bijya gusa n’imikindo. Ubuki buvugwa ntabwo ari ubuki bw’ inzuki ahubwo buva mu mbuto z’ ibyo biti. Uwabitweretse yakomeje atubwira ko igihugu cya Isirayeli kibona imvura iminsi itageze kuri 30 mu mwaka wose . Yesu kuba yaravuze ngo abafite inyota mwese nimuze munywe ku buntu, yabivuze umunsi wanyuma w’iminsi mikuru ’ingando. Haba hashize amezi 8 nta mvura igwa. Birumvikana ko yabaga avuze ikintu cyabaga ari ikibazo bafite muri ako kanya. Biba bikomeye, Ariko Imana igakomeza ikabatungira mu butayu.
Ezobu
Ezobu bayikoresha mukwiyeza, ivura indwara nyinshi, bayikoresha nk’ikirungo cyibyo kurya.
Iri jambo riri mumagambo akomeye bambara ku ntoki mu gahanga iyo bagiye gusenga, ndetse no ku nkomanizo z’imiryango: Nimugira umwete wo kumvira amategeko yanjye mbategeka uyu munsi, ngo mukunde Uwiteka Imana yanyu, muyikoreshereze imitima yanyu yose n’ubugingo bwanyu bwose, nzavubira igihugu cyanyu imvura mu bihe bikwiriye, imvura y’umuhindo n’iy’itumba, kugira ngo musarure imyaka yanyu y’impeke, na vino yanyu n’amavuta ya elayo yanyu. (Gutegeka kwa kabiri 11:13-14)
Uburyo bwo gutunganya ingano zikiva mu murima kugeza bakoze umugati.
Twabonye bimwe mu bikoresho bya gakondo byakoreshwaga mu gusekura ingano, , kugosora, gusya n’ibindi aha niho abahanuzi bahereye bavuga ko azagosora ingano umurama utumuke. Bifashishaga ingero zifatika ziba mu buzima bwabo bwa buri munsi.
Twabamenyesha ko iki gihugu kibitse ubwiru bw’ibyo Imana yakoze kuva kera kugisura biba ari umugisha biguhesha kumenya ijambo ry’ Imana mu buryo bwimbitse uwakwifuza kukigeramo twabimufashamo.
Pastor [email protected] i Yerusalemu


text:
Hari abazi kurasa bataragombye kubyiga.Ni ya masasu atananirwa n’umusaza cyangwa umukecuru.N’utaramenya kuvuga asohoka ari urufaya.
Aho rero ,yaba umukungu cyangwa umutindi, bayarekura kimwe.Cyakora urusaku n’umuvuduko byo ntibingana kuko n’iminwa y’imbunda cyangwa ubushobozi bw’umuriro na byo birutana.
Hari abazi kuyarekura maze benijoro bagakwirwa imishwaro, naho inshuti n’abagenzi bakunama bucece bashaka amarembo n’amahungiro. Nuko nyir’ukurasa agasigarana umutekano iwe n’ubwo abandi baba babuze iyo bakwirwa.
Nguko uko bigendekera umubiri, iyo mu marembo y’amabuno hatangiye bomboli.Abavuza induru ko binuka, ngo burya ni abatazi ko gusura (péter)ari nk’umuti.Uwo muturanyi aba ahumetse kandi yorohewe.
N’ubwo ahanini biterwa n’ubwoko bw’ibiribwa umuntu yariye,bene iyo myuka ngo ni ikimenyetso cyiza ku mikorere y’amara(intestins). Uwatamiye ibishyimbo,amashu cyangwa brocoli,ntibijya bimutungura.
Abayapani babizi kuva kera mu kinyejana cya 16.Ngo intambara z’imisuzi(bataille des pets puissants) zabafashaga gutsinda umwanzi wabinjiranye mu nzu no gutsintsura abanyamahanga bakabirukana ku butaka bwabo.
Kuva icyo gihe,Abayapani bagira amarushanwa yo gusura(concours des pets) mu rwego rwo gusukura umubiri w’imbere no kuwongerera imbaraga.
Ibi byo ubushakashatsi bwa vuba aha buherutse kubigaragaza(Université d’Exeter) ko gusura ari ugusohora gaz yitwa sulfure d’hydrogène ku buryo umubiri usigarana iyo ukeneye mu kurwanya indwara nk’iz’umutima(crise cardiaque),kanseri y’amara, kurabirana(AVC), n’izindi.Birumvikana ko mu gihe iyo gaz ibuze mu mubiri,izo ndwara ziwigabiza.
Abahora bigengesereye kubera ikinyabupfura gikabije,bararye bari menge!Ahubwo bakwitabaza twa twenda tw’imbere tutababuza guhumeka nta n’impagarara bateye.
Inkuru:L’odeur des pets serait bonne pour la santé
By P.B


text:
URUKUNDO NYARUKUNDO EP 8:Umutesi yaba agiye kugambanira Igitego ?
Guhera uwo munsi yatangiye kwitekerezaho, areba uburyo bagenzi be bose basigaye bamwishisha, areba uburyo Igitego akora uko ashoboye akirinda guhangana na we, yibuka amagambo Cyuzuzo yamubwiye ubwo yajyaga iwabo, asanga ari kurwana urugamba atazatsinda. Yatekereje gusaba imbabazi Igitego abura aho azamuhera.
Umunsi umwe ari ku cyumweru, Umutesi yinjiye mu ishuri asanga bamwe mu banyeshuri bigana bicaye ku ntebe ebyiri z’inyuma, Igitego ari kubasobanurira imibare. Ajya ku ntebe ye afata ikaye, arayirambura arebamo akanya gato, arahaguruka aritoratoza, aratambuka yegera abandi aricara.
Bagenzi be byarabatunguye, bamwe bamuryanira inzara ariko bariyumanganya. Igitego yakomeje gusobanura ari na ko bagenzi be bamubaza ibibazo aho batumvise neza. Hashize akanya umutesi na we arikoroza abaza ikibazo, Igitego amusubiza neza nta ntugunda nta n’inda y’umujinya, maze barakomeza. Basoje barasohotse, bageze ku muryango Umutesi ahagarika Igitego, arambura ikaye amwereka akantu atumvise neza, Igitego arahagarara arakamusobanurira, abandi barabasiga.
Birangiye Umutesi aramubwira ati: «Igite, ndagushimira ko umpaye amahirwe yo kuvugana nawe. Nari maze iminsi nifuza kugira icyo nakubwira nkabura uburyo. Igite, muri iyi minsi naraguhemukiye birenze ariko nyuma nitekerejeho nsanga ibyo nakoze bidakwiye mfata icyemezo cyo gusaba imbabazi. Byose nabikoreshwaga n’urukundo nakundaga Cyuzuzo nibwira ko wenda byamfasha gusubirana na we ariko nasanze byose ari ukwibeshya kuko nibutse amazi yarenze inkombe. Ni ukuri ngusabye imbabazi mbikuye ku mutima, ibyabaye byose ndakwinginze ubimbabarire unsabire imbabazi na Cyuzuzo mwembi mukomeze mumfate nk’inshuti munkureho icyasha niyambitse imbere yanyu.»
Igitego ati: «Umute, ni koko wanteye intimba mbura uko mbigenza ariko niyemeza kudatezuka ku rugamba, nkumva uwo nakunze nzemera no kumuzira. Nibazaga impamu unziza akarengane bigeze hariya nkayibura ariko byose nkabitura Imana. Niba koko unsabye imbabazi uzikuye ku mutima ndaziguhaye.» Umutesi ashimira igitego maze baramanuka bakurikira abandi."
Kuva ubwo Igitego n’Umutesi bakomeje kubana neza, ndetse akenshi bakaba bari kumwe mu gihe cyo gusubiramo amasomo, Igitego asobanurira Umutesi. Barinze bakora ikizamini gisoza amashuri yisumbuye amahoro ari yose, ndetse banatsinda neza kuburyo batashye Umutesi ashimira Igitego uburyo yamufashije mu myiteguro y’ibizamini. Igihe cyo gutaha kigeze batashye bicaranye mu modoka baganira, bemeranya ko Igitego naza i Kigali azasura Umutesi. Yaramurangiye, amuha na numero yazamuhamagaraho. Bageze ku Kamonyi, Igitego amusezeraho arasigara.
Igitego amaze ukwezi mu biruhuko yasabye ababyeyi be uruhushya rwo kujya gusura umuryango wa Migambi, bararumuha. Nuko aritegura, nyina na we amutegurira ibyo azabashyira, bukeye atega imodoka yerekeza i Kigali. Igitego yageze kwa Migambi batarava ku kazi, mu rugo hari umukozi gusa. Umukozi yaramwakiriye aramuzimana, aranamuganiriza mu gihe agitegereje ko abandi baza. Mu masaha ya saa kumi n’imwe z’umugoroba Cyuzuzo yari ahageze, yinjiye mu ruganiriro akubita amaso Igitego ibyishimo biramusaba. Igitego arahaguruka bagwana mu nda.
Baganiriyeho akanya gato maze Cyuzuzo ajya gukaraba ahindura imyenda, araza amufata ukuboko aramuhagurutsa bajya kuganirira hanze mu busitani biyumvira akayaga n’amahumbezi bikunze kuranga umurwa mukuru w’urwimisozi igihumbi ku mugoroba.
Bageze mu busitani Cyuzuzo abwira Igitego ati " Igite, uzi ukuntu nari ngukumbuye? Nararaga nkurota, ku manywa nkicara nkagutekereza, uziko usigahe uhora mu bitekerezo byange iteka!» Igitego aratwenga ati: «Ariko Cyuzu, mbabarira umbwire ikintu uba utekereza kuri nge.» Cyuzuzo ati: «Umva sha! Ni byinshi pe! Ugira ngo ibyiza rurema yagutatse nabivuga nkabirangiza wa mugani wa ya ndirimbo.»
Igitego ati: «Cyuzuzo nawe rwose uwo wataka yaguha ibyo atunze byose. Ngaho mbwira bike muri ibyo byinshi.»
Cyuzuzo ati " Umuhanga mu gushishoza ni uwakwise Igitego. Nawe se, hera ku mutwe urebe uwo musatsi mwiza utagira uko usa, amatama atohagira itoto, amenyo meza anyenyeretsa, amaso meza atagira uko asa yo yasabagiriye umutima wange, mbese uri umutako ubereye ugukunda, kukugira nk’umukunzi bituma ntuza ngatengamara, n’iyo nibutse ko wampaye ikicaro mu mutima wawe nigurira kamwe. Nkomeze se?»
Igitego n’amasoni avanze n’ibyishimo, mu nseko itamuruye ati " Komeza niba bigihari Cyuzu.»
Cyuzuzo arakomeza ati " Nifuza iteka ko wampora iruhande ngahora niyumvira ijwi ryawe risendereye, ngahora nirebera ingendo yawe inyura benshi. Iyo utambuka utera udutambwe, ntangira kubura umutuzo, ngatuza nkakurangamira kuko uranezeza nkizihirwa. Uri ikibasumba ntugira inenge. Nge mbona narahisemo neza ku isi yose undutira bose. Naguhaye ikibanza mu mutima wange. Nzagutuzamo iteka nguteteshe nkwereke urukundo nyarukundo."
Igitego amaze kumva ayo magambo meza y’urukundo Cyuzuzo amubwiye, amugwa mu gituza amushimira agira ati " Cyuzuzo cy’umutima wange, rukundo nagenewe n’iyashimye ko duhura duhuje imitima yuje urukundo, nkunda ngukunde kuko ni wowe nahisemo mu bandi basore. Wanyeretse urukundo ruzira uburyarya no kumbangikanya, uranyuzuza muri byose, nzaguhora hafi iteka ryose nkurinde gushavura."
Mu mitoma ikora ku mutima, Cyuzuzo na Igitego bari bimutse bibereye mu karwa k’urukundo bonyine, ibyishimo, umunezero, n’akanyamuneza ari byose. Barogowe n’ihoni ry’imodoka ya Migambi, nuko Cyuzuzo aranyaruka arakingura.
Imodoka irinjira, Migambi avamo, umushoferi arakata ajya mu mujyi kuzana Mukamwiza ku iduka aho yacururizaga. Migambi yakubise amaso Igitego aramwenyura atambika ajya kumusuhuza, abanza kubaza umuhungu we Cyuzuzo bya nyirarureshwa aseka ati: «Noneho ko watashye kare sha Cyuzu?» Cyuzuzo n’Igitego bararebana nabo baraseka. Cyuzuzo yamuzaniye agatebe aricara, abaza Igitego amakuru y’iwabo, abaganirizaho gato maze ababwira ko ananiwe ashaka kuruhuka, nuko abasiga aho ajya mu nzu. Bwari bumaze kwira, imibu itangiye kudobya umunezero barimo, nuko binjira mu nzu bakomerezayo ibiganiro byabo. Nyina wa Cyuzuzo yahageze mu masaha ya saa tatu. Amaze kubasuhuza no kubaza amakuru Igitego, yabanje kujya gukaraba, agaruka azanye na Migambi baganirira hamwe banafata ifunguro rya nijoro. Igihe cyo kuryama kigeze basezeranaho bajya kuryama.
Cyuzuzo yaraye yibaza icyo yakora kugira ngo ku bukeye abone umwanya uhagije wo gusabana n’Igitego mbere y’uko ataha, yiyemeza kubyuka kare akajya ku kazi agasaba uruhushya, agatemberana na Igitego ahantu heza bakirirwana. Mukamwiza abyutse yaganiriye na Migambi bemeranya ko ajyana na Igitego bakirirwana mu mujyi ku iduka aho acururiza, aho kugira ngo yirirwe mu rugo wenyine. Umugambi wa Cyuzuzo uba ukomwe mu nkokora gutyo. Uwo munsi Igitego yafashije Mukamwiza baracuruza, baboneraho n’umwanya wo kuganira kuburyo byatumye Mukamwiza arushaho kumukunda, atangira gutekereza ku hazaza h’urukundo yabonaga hagati ye n’umuhungu we.
Ku gicamunsi Cyuzuzo yagiye ku iduka kubareba bajyana gusangira ifunguro ry’amanywa, maze asubira ku kazi. Ikigoroba Igitego yabwiye Mukamwiza ko hari umukobwa w’inshuti ye biganaga, ashaka kuvugisha kuri telephone kugira ngo babonane mbere y’uko ataha kuko yari gutaha ku bukeye. Nuko amuha telefoni ye ahamagara Umutesi, bemeranya ko aza kumufata akajya kumwereka iwabo, akazahanyura ataha akamusura. Amurangira aho iduka ryo kwa Migambi riherereye araza amujyana i Nyamirambo kumwereka iwabo. Bagezeyo bicayeho akanya gato, Umutesi azana icyo kunywa barasangira, hashize akanya gato aramuherekeza arataha, bumvikana ko azahanyura ataha na nyina w’Umutesi ahari akamumenya kugira ngo azahe Umutesi na we uruhushya rwo kumusura.
Umutesi na Igitego bagisohoka mu gipangu bakubitanye na Kabera mubyara w’Umutesi watwaraga abagenzi mu ivatiri. Arahagarara arabasuhuza, arababwira ngo bage mu modoka abageze aho bari bagiye. Kabera akimara gutsimbura imodoka abaza Umutesi ati: «Umute, uyu mwali se?» Umutesi ati: «Uyu mwali iki se Kabe? Umurebe ariko ntumukoreho.» Bose baraseka maze Kabera abwira Igitego ati: «Nitwa Kabera, ndi mubyara w’Umutesi. Mwebwe babita ba nde?» Igitego ati: «Nitwa Igitego. Umutesi twariganaga.» Kabera ati: «Uri Igitego mu bakobwa rwose. Uwanyereka uwakwise iryo zina namusaba akanyita umukwe we.» Umutesi n’ibitwenge byinshi ati: «Ubwo uratangiye Kabe. Subiza amerwe mu isaho rero baragutanze.» Kabera ati: «Wowe erega uzira abimereye neza Umute. Rata Igite, mutuye he?» Igitego ati: «Iwacu ni ku Kamonyi.» Kabera ati: «Nibyo rwose burya ku Kamonyi hasanzwe hava abageni beza. Nange ntuye ku Kimisagara. Nizere ko uzazana n’Umutesi kunsura mu gihe utarataha. Sibyo Igite?» Igitego ati: «Ejo nzataha buriya nzabasura ubutaha.» Kabera yabagejeje hafi y’iduka ryo kwa Migambi, we n’Umutesi basezera Igitego maze basubiranayo.
Kabera yabajije Umutesi amakuru yerekeye Igitego birambuye, anamusaba ko yakora uko ashoboye akabahuza mbere y’uko ataha, Umutesi aramusubiza ati: «Kabe, ndabizi inkumi nziza yose iyo wayiteye imboni ntikugendana, , ariko uriya we wikwigora ntiwamwigondera rwose. Ni umukobwa w’umutima uzi no kwihagararaho imbere y’abasore, kandi afite n’umusore w’inshuti ye yihebeye. Ni na we yaje gusura buriya na ririya duka yinjiyemo ni iry’iwabo w’umukunzi we.»
Kabera ati: «Yayayaya! Uzi kunshushanya gusa. Ririya duka se sindizi si iry’iwabo wa wa mucuti wawe uragiza ibisiga ngo murakundana.» Umutesi n’agahinda kenshi ati: «Reka kuntoneka umbwira amagambo nk’ayo Kabe. Niba naranamuragizaga ibisiga rero ubu si ko bikimeze. Nirangayeho ubu uriya ni we barikumwe kandi ubu natangiye kugerageza kubyakira nubwo kumwikuramo bikomeje kungora. Kabera ati: «None se wazinkiniye nawe ukaboneraho kwisubiza umukunzi wawe?» Umutesi ati: «Naba nkubeshye Kabe. Igitego ndamuzi bihagije, kandi Cyuzuzo na we amubuze yarwana inkundura ndabizi. Urabizi ko nange niyizera ariko hari ibidashoboka pe.» Kabera ati: «Azataha ryari?» Umutesi ati: «Azataha ejo ariko azanyura mu rugo kunsezera.» Kabera ati: «Apuuu, biroroshye cyane ku mugoroba ndakureba tubipange. Uriya we ubu ndamufite rwose.»
...Biracyaza
UMWANDITSI: RENZAHO Christophe
Art: Idi Basengo
Iyi nkuru izajya ibageraho buri wa mbere , ku wa Gatatu no ku wa gatanu
Ushaka gutera inkunga ubwanditsi bw’izi nkuru ndende, wabunyuza kuri 0788696317 cyangwa 0727696317
Ibice byabanje:
Umusogongero w’inkuru Ndende, EP1: URUKUNDO NYARUKUNDO
URUKUNDO NYARUKUNDO EP 2:Cyuzuzo arabutswe inkumi itagira uko isa !
URUKUNDO NYARUKUNDO EP 3: Cyuzuzo ararikocoye !
URUKUNDO NYARUKUNDO EP4: Cyuzuzo akubiswe n’inkuba
URUKUNDO NYARUKUNDO EP 5: Cyuzuzo abonye umuhoza
URUKUNDO NYARUKUNDO EP 6:Umutesi asabye imbabazi
URUKUNDO NYARUKUNDO EP 7:Urwango ruratangiye hagati y’Igitego na Umutesi


text:
Mugihe cy’amezi atandatu gusa bize kandi bamenya Gusoma, Kwandika no Kubara
Abakorerabushake b’itorero rya ADEPR babikesheje inkunga ya America ibinyujije mu mushinga Ejo Heza wa Grobal communities bigishije abakuze bamenya Gusoma, Kwandika no Kubara.
Kuri uyu wa kane Taliki ya 18 Gashyantare 2016, mu ntara y’Amajyepfo nibwo abagera kuri 614 bakuze bahawe impamyabumenyi z’uko barangije kwiga kandi bamenye Gusoma , Kwandika no Kubara nyuma y’amezi atandatu yose.
Abakorerabushake b‘itorero ADEPR, nibo bigishije aba bantu bose bakuze kumenya Gusoma, Kwandika no Kubara ku nkunga ya America binyuze mu mushinga Ejo Heza wa Grobal Communities.
Abarangije amezi atandatu yose biga Gusoma, Kwandika no kubara, bavuga ko ubujiji butagendana n’iterambere ko rwose bari barihejeje ku iterambere ngo ariko aho bamenyeye Gusoma, Kwandika no Kubara ngo bamaze kwigeza kuri byinshi.
Uhagarariye America mu Rwanda, Ambasaderi Erica J. Barks yashimiye Leta y’u Rwanda na Minisiteri y’Uburezi kubera ingufu zishyirwa mu guca ubujiji, avuga kandi ko habaye ho ubufatanye bukomeye n’abafatanyabikorwa ko kandi bwatanze umusaruro.
Uyu muyobozi uhagarariye America mu Rwanda Ambasaderi Erica yashimiye by’umwihariko igikorwa cy’itorero ADEPR cyo kwigisha abantu bakuze gusoma, Kwandika no kubara anavuga ko nka America bazakomeza gufasha u Rwanda mu bikorwa bitandukanye by’mishinga igamije iterambere ry’abaturage n’igihugu muri rusange.
Munyantwali Alphonse, Guverineri w’Intara y’Amajyepfo, yasabye abasoje amasomo yabo kugenda bakabera abandi urumuri kandi bakabasangiza ibyiza byo kuva mu bujiji, ariko kandi bagatoza abakiri bato kugira umwete wo kugana ishuri ngo kuko gutsinda ubujiji ari umusingi w’iterambere.
Mu mibare ADEPR itanga igaragaza ko mu Rwanda hose abakuze bamaze kwigishwa Gusoma , kwandika no kubara basaga ibihumbi 37,000 kandi ngo muri bo abagera kuri 80% bagiye batsinda isuzumabumyi ryakozwe na Minisiteri y’Uburezi.
Abigishijwe, ntabwo gusoma, kwandika no Kubara aribyo bigishijwe gusa ngo kuko banatojwe gukora ibindi bikorwa bibafasha kwivana mubukene aho ubu bafite amatsinda yo kubitsa no kugurizanya, bigishwa kandi kumenya kwiyubakira uturima twigikoni, kumenya konsa neza abana, kugira isuku n’ibindi.
Intyoza.com


text:
Paulo Kagame yatanze abatutsi ho ibitambo abigambiriye
Igitabo "Uko Paulo Kagame yatanze abatutsi ho ibitambo" cyanditswe na JMV Ndagijimana mw'icapiro La Pagaie (2009)
"Nkuko tumaze kubibona, mu gihe Paul Kagame n'agatsiko k'intagondwa z'Abatutsi za FPR barasaga indege ku itariki ya 6 Mata 1994, bateje icyuho mu nzego z'ubutegetsi biturutse ku rupfu rw'umukuru w'igihugu n'abafasha be b'ingenzi. Byongeye, batanze ababyeyi bacu ho igitambo kubera ubugome banga ibyageragejwe byose mu guhagarika imirwano. Niho babera abagome. Abahanga benshi bemeza ko ihagarikwa ry'imirwano ryashoboraga gutuma umuntu yabasha kuramira abicwaga no gutabara amagana n'amagana y'Abatutsi bari bagoswe n'Interahamwe z'Abahutu. Paul Kagame yanze ihagarikwa ry'itsembabwoko, ndetse aranarirwanya ku mugararagaro. Ibyo Bernard Kouchner abitekerezaho iki?
Mu kiganiro cyo ku wa 2 Ukwakira 2007 kuri Radiyo Europe 1, Bernard Kouchner yatangaje aya magambo: «Ugize ngo ni iki nashatse kugeraho? Nashatse ko amakimbirane ahagarara hagati y'ibihugu byombi. Ndabibutsa ko abari ku butegetsi i Kigali ari abarokotse amarorerwa n'itsembabwoko.»
Umunyamakuru wa France 24 wari umubajije niba Perezida Kagame ataba ari we nyirabayazana w'urupfu rwa Perezida Habyarimana yasimbuye ku butegetsi, dore ko urwo rupfu ari rwo ntandaro y'itsembabwoko, Bernard Kouchner yamusubije ashize amanga ati: «Ntacyo mbiziho sinshaka no kubimenya. Sinshaka ko bashinja abakorewe itsembabwoko, -800.000-, ko biyahuye kandi bakikorera itsembabwoko!»
Nta muntu wigeze avuga ko Abatutsi bishwe muri 1994 «bikoreye itsembabwoko» nkuko Bernard Kouchner abivuga! Aha rwose Bernard Kouchner aroroshya ibintu avuga ko Paul Kagame ari «yakorewe itsembabwoko». Uko koroshya ibintu kudasanzwe kugamije kuvuga ibikurikira: «Itsembabwoko ryahitanye ibihumbi 800.000 by'Abatutsi. Paul Kagame ni Umututsi. Niwe rero uhagarariye abarokotse itsembabwoko.» Tunyuze mu bene iyo nzira ya bugufi tukanakabya, twashobora kwemeza ko itsembabwoko ryibasiye Abatutsi ryaba ryarakozwe n'Abatutsi ubwabo, kubera ko Roberi Kajuga, wari Umuyobozi mukuru w'Interahamwe mu rwego rw'igihugu, nawe ubwe yari Umututsi. Ibyo byaba ari ukwitiranya ibintu kunyuranyije n'ukuri. Buri wese agomba kubazwa ibyo yakoze. Na Paul Kagame bikamugeraho. Abatutsi bishwe mu mwaka wa 1994 ntibari barigeze bamusaba kwica Perezida Habyarimana no gutsemba Abahutu.
Nemera rwose kimwe na Minisitiri Kouchner ko amakimbirane hagati y'u Bufaransa n'u Rwanda agomba kuvaho burundu kugira ngo abaturage b'ibyo bihugu bongere gusabana. Nemera ko umubano hagati y'ibihugu byombi usubukurwa, ariko nta kugendera ku bidafatika cyangwa koroshya ibintu ku buryo bubogamye. Ese kubwa Bernard Kouchner n'abanyaburaya benshi, abari ku butegetsi mu Rwanda rw'ubu baba bahagarariye abacitse ku icumu ry'itsembabwoko ryibasiye Abatutsi? Njye ndahamya ibinyuranyije n'ibyo. Abacitse ku icumu ni abarokotse itsembabwoko batagomba gushyirwa mu gice kimwe n'Abatutsi batsembye abaturage basangiye igihugu. Kuvuga ko Paul Kagame na FPR bahagarariye abacitse ku icumu byaba ari ukwemeza ko bahagaritse itsembabwoko nabo ubwabo bagizemo uruhare ku buryo budashidikanywa. Ni ugutuka abakorewe itsembabwoko, ni ukwitiranya abarokotse itsembabwoko n'abagize uruhare mu kwica ababyeyi bacu. Abatutsi bishwe, babyara banjye b'Abatutsi bishwe n'intagondwa z'Interahamwe ntaho bari bahuriye na Paul Kagame. Kuba bahuje na we ubwoko bw'Abatutsi sicyo kibagira ibyitso bye. Ntashobora rero kubahagararira na rimwe. Yabatanze ho ibitambo abishaka kugira ngo afate ubutegetsi ku ngufu. Nguko uko yagize uruhare mu mu iyicwa ryabo.
Singambiriye kugira uwo nshinja ibinyoma. Icyo ngaragaza gusa ni icyo nemera nshingiye ku buhamya bunyuranye n'ibimenyetso simusiga, ntibagiwe icyo nungutse maze gusesengura ibyo nabayemo muri 1994.
Mu masaha no mu minsi yakurikiye urupfu rwa Perezida Habyarimana, nakomeje kuvugana na bamwe mu banyepolitiki n'abasirikari bari i Kigali. Byatumye nshobora gukurikiranira hafi ibyahaberaga nyuma y'icyuho cyatewe n'iyicwa rya Perezida wa Repubulika n'umukuru w'ingabo z'igihugu. Nashoboye gukurikiranira hafi ibyakozwe n'ingabo z'igihugu mu kugerageza guhagarika ubwicanyi bwari bwibasiye abaturage. Nagiranye ibiganiro byubaka na Jenerali Agusitini Ndindiliyimana na Koloneli Mariseli Gatsinzi amaze kugirwa umukuru w'ingabo z'igihugu. Abo basirikari bakuru bombi bakomeye nari mbazi kuva muri 1980 nkiri umunyamabanga mukuru muri Minisiteri y'abakozi ba leta. Mariseli Gatsinzi ubu ni we Minisitiri w'ingabo muri guverinoma ya Paul Kagame. Ashobora kwemeza cyangwa guhinyuza ibyo mvuga. Ndavuguruza ibyemejwe na bamwe, mpamya ko ingabo z'u Rwanda zakoze uko zishoboye ngo zumvishe FPR ko yahagarika imirwano ikanareka kwica abaturage mu gihugu. Ariko sinakwemeza ko ari ko byagenze ku ruhande rwa guverinoma ya Kambanda! Nkurikije ibiganiro bya telefoni nagiranye na bamwe mu bagize iyo guverinoma, nasanze batari bashyigikiye igisubizo kinyuze mu nzira z'amahoro.
Nahisemo gukorana n'ubuyobozi bukuru bw'ingabo z'igihugu twumvikanaga neza, mera nk'ubabera umuhuza mbafasha kugeza amakuru ya ngombwa kuri FPR nyuze ku bayihagarariye mu Buraya no muri Canada, nkorana kandi n'ibihugu by'inshuti nk'u Bufaransa. Ibyo biganiro byibanze ku cyifuzo cy'ubuyobozi bukuru bwa FAR cyo gushaka icyatuma ihagarikwa ry'imirwano rigerwaho. Ku itariki ya 16 Mata 1994, Koloneli Mariseli Gatsinzi yanyoherereje fagisi y'icyifuzo gikubiyemo ibyakorwa kugira ngo amahoro agaruke, ikigamijwe cy'ingenzi ari uguhagarika byihutirwa ubwicanyi bukorerwa abaturage. Nahise ntangira kugirana ibiganiro biruhanije mvugana kuri telefoni na Jacques Bihozagara na Patrick Mazimpaka, uwa mbere akaba yari ahagarariye inyeshyamba z'Abatutsi mu Buraya naho undi ari muri Kanada. Umunsi nagiranye ibiganiro n'abo bavugizi ba FPR bombi, uwa mbere yari mu butumwa mu Budage naho uwa kabiri yari i Kampala aho yanabonanye na amabasaderi w'u Rwanda i Buganda, Karaveri Kanyarushoki bari kumwe na Perezida Yoweri Museveni. Inyandiko y'ibyifuzo cya Koloneli Mariseli Gatsinzi nasigaranye kugeza magingo aya yagaragazaga nta buryarya ubushake bw'ingabo za guverinoma mu kugarura amahoro n'umutekano mu gihugu. Kugira ngo mfashe umusomyi kumva ibyari bihangayikishije ingabo za FAR mu by'ukuri, nandukuye ku buryo burambuye, ibyifuzo bya FAR.
«Kigali, ku itariki ya 16 Mata 1994
Ibyakorwa mu kugarura amahoro mu gihugu: Guhagarika kurasa n'ibindi bikorwa bya gisirikari (imirwano,
gucengera, kubangamira ibyubatswe) mu rwego rwo :
Gufasha abayobozi bo nzego z'ubutegetsi kwegera abaturage no gukora amanama na za mitingi byo kubakangura kugarura amahoro.
Gufasha abashinzwe umutekano kugenzura, guhagarika no gukurikirana abagizi ba nabi.
Birumvikana ko abajandarume, abapolisi, n'abagenzacyaha ntacyo bashobora gukora mu gihe FPR ikibarasaho.
Korohereza ababishinzwe kugeza imfashanyo ku mpunzi kubera imirwano no gukora indi mirimo y'ubutabazi.
Korohereza abantu mu guhungisha no kwita ku bakomeretse.
Korohereza abantu mu gukusanya imirambo no kuyishyingura.
Korohereza ababishinzwe mu gusana ibyasenywe n'intambara.
Koroshya isubukurwa ry'imirimo mu rwego rw'ubutegetsi n'ubukungu.
Gushyiraho inzira zinyuzwamo ingemu zigenewe ingabo ku mpande zombi z'abarwana.
Guhagarika ibitero n'ibikorwa byo kwihorera bya FPR.
Guhagarika ibikorwa by'ububeshyi n'ubushotozi mu itumanaho bicishwa kuri Radiyo MUHABURA n'abayikorera.
Gushakisha no gufata abasirikari bataye umurongo bakora ibikorwa by'ubusahuzi n'ubugizi bwa nabi bwibasira abaturage.
Gukora amanama menshi ahuza abayobozi ba FAR na FPR mu rwego rwo "kubaka ubwizerane".
Bishyizweho umukono na
GATSINZI Mariseli
Col. BEM
Umugaba w'Ingabo z'Igihugu»
Koloneli Mariseli Gatsinzi navugishaga kenshi buli munsi, kimwe n'abo bakoranaga, yari ahangayikishijwe n'ubwicanyi bwakorwaga. Ndacyibuka uburyo yansabye akomeje gukora ibishoboka ngo numvishe FPR kwemera gutanga agahenge. Mariseli Gatsinzi yamenyesheje ko ingabo z'u Rwanda zagerageje kujya ahaberaga ubwicanyi kugira ngo zihagarike ubwicanyi bw'Interahamwe ariko zikabibuzwa n'urufaya rw'amasasu ya FPR. Ubuyobozi bukuru bw'ingabo z'u Rwanda bwasabaga agahenge k'amasaha 72 kugira ngo bushyireho umutwe udasanzwe ushinzwe kugarura umutekano mu gice kiyobowe n'ingabo za FAR. Muri icyo gihe na FPR yagombaga guhagarika ibitero byo kurimbura Abahutu mu duce yigaruriye.
Kuki basaba agahenge? Nyuma y'urupfu rwa Perezida Habyarimana, FPR yubuye imirwano aho yari ishinze ibirindiro hose. Birumvikana ko abasirikari ba FAR bari bahanganye n'umwanzi, mu gihe mu bice bitarimo intambara abaturage bakomeje kwicwa ntawe ubibona. Ingabo z'u Rwanda zifuzaga gukura igice cy'ingabo ku rugamba kigahabwa inshingano yo guhagarika ubwicanyi bw'Interahamwe, byaba ngombwa hagakoreshwa ingufu. Nkuko byavuzwe haruguru, ubutumwa bwa Koloneli Gatsinzi nabugejeje vuba na bwangu kuri Paul Kagame mbunyujije kuri ba bagabo babiri bari bamuhagarariye.
Hashize amasaha makumyabiri n'ane, Bihozagara na Mazimpaka barampamagara bamenyesha ko Paul Kagame yanze burundu icyifuzo cyo gutanga agahenge. Icyizere cyo guhagarika ubwicanyi cyahise kiba umuyonga.
Nyamara mu matangazo yawo, FPR yahamagariraga abantu guhagarika ubushotoranyi n'ubwicanyi, kandi yari imaze kwanga icyifuzo kizima, gifatika kandi gihamye cyashoboraga gukiza ubuzima bw'abavandimwe bacu. Nkurikije umuvuduko w'ibyakorwa, nakoze ibishoboka byose ngo numvishe ukuri abo twashyikiranaga, ngaruka cyane cyane ku makuba yari yugarije Abatutsi. Jacques Bihozagara yanshenguye umutima ambwira aya magambo: «Bwana Ambasaderi, Abatutsi uvuga nimwe muzababazwa. Ababyeyi bacu twebwe impunzi bishwe muri 1959. Abatutsi basigaye mu Rwanda bakomeje gushyigikira ingoma ya Habyarimana, bityo bahitamo aho babogamiye. Uretse n'ibyo, Abatutsi bose barangije kwicwa. Nta wo gutabarwa usigaye!»
Twari ku itariki ya 17 Mata 1994. Kubwa FPR nta Mututsi wari usigaye mu Rwanda! Nubwo nari maze gucibwa intege n'ayo magambo, nibukije Bwana Bihozagara ko ubwicanyi butari bwakageze cyane mu perefegitura yose yo mu majyepfo y'igihugu yabagamo Abatutsi benshi. Na we ansubiza ko FPR itashakaga guhagarika intambara kandi ko umugambi wayo wari ugufata Kigali. Byanga byakunda! Ko uko byagenda kose ubwicanyi bw'Abatutsi butabuza FPR gukomeza kugaba ibitero. Hashize ibyumweru bike, namubonye aseruka ku mateleviziyo menshi asubiramo ko nta Mututsi wo gutabara wari usigaye mu Rwanda, ko guhagarika imirwano cyangwa kongera ingabo za MINUAR byaba nta shingiro bifite. Mbega ubugome! Mbega ubunyamaswa!
Imvugo n'imyitwarire ya FPR muri icyo gihe yanyumvishije ko kwamagana mu magambo itsembabwoko ryakorerwaga Abatutsi byari ugutanga umugabo ku mugaragaro imbere y'itangazamakuru no kwigaragaza neza, ariko mu by'ukuri iyicwa ry'Abatutsi bo mu gihugu ryari umugisha kuri Paul Kagame. Yagendeye ku kinyoma yemeza ko ashaka guhagarika itsembabwoko, nyamara mu by'ukuri abirwanya yivuye inyuma ubutaretsa. Impamvu ikaba ari uko, nkuko umukuru w'inyeshyamba yabitangaje, Abatutsi bo mu gihugu bari «barahisemo igice cyabo bashyigikira ubutegetsi bwa Habyarimana».
Nguwo umwanzuro nakuye mu biganiro nagiranye n'abayobozi ba FPR muri Mata 1994. Kuva icyo gihe, ibyakurikiyeho byahamije imyanzuro nari nagezeho. Nubwo ibyo bitagira abere abakoze itsembabwoko ryibasiye Abatutsi, wenda itsembabwoko ryari guhagarikwa mbere y'uko ukwezi kwa Mata 1994 kurangira, iyo iyo agahenge kasabwe na FAR kemerwa kandi kagashyirwa mu bikorwa. Ubuzima bw'abantu amagana n'amagana bwari gutabarwa. Ntitwiyibagize ko ihagarikwa ry'imirwano ryari ribangamiye ingamba zateguwe na Paul Kagame, nkuko turi buze kubibona mu mutwe ukurikira, mu mabanga yatangajwe na Jenerali Roméo Dallaire, umuyobozi mukuru wa MINUAR.
Mu kiganiro yagiranye na Radiyo Europe 1 ku itariki ya 2 Ukwakira 2007, Bernard Kouchner yasubiriyemo kenshi umunyamakuru Jean-Pierre Elkabbach amugira inama yo gusoma igitabo cya «Jenerali w'igihangange ukomoka muri Kanada», Roméo Dallaire, wahoze ari umugaba w'Ingabo z'Umuryango w'Abibumbye mu Rwanda. Bernard Kouchner yagaragaje atyo ko Jenerali Dallaire ari umutangabuhamya w'akarorero. Ntashobora rero kwikanga ko yabeshya cyangwa ngo abogame mu kuvuga ibyabaye. Jean-Pierre Elkabbach wenda ntiyabashije kubona akanya ko gusoma impapuro 685 z'uwo mutumba wa Roméo Dallaire. Ariko jye narakimusomeye. Maze gusoma incuro ebyiri, nasanze ibyo uwo mu jenerali ukomoka muri Kanada yatangaje kuri Paul Kagame no kuri FPR binyuranye cyane n'ibyo Minisitiri Kouchner yatangaje. Kuko Roméo Dallaire ahamya ko na Paul Kagame yagize uruhare muri itsembabwoko ryibasiye Abatutsi.
Ku rupapuro rwa 632 rw'igitabo cye yise J'ai serré la main du diable. La faillite de l'humanité au Rwanda, Éditions Libre Expression, 2003, uwo munya Kanada yanditse aya magambo: «Si ibyo gushidikanya, uruhare rwa itsembabwoko ryo mu Rwanda rureba abanyarwanda ubwabo bariteguye, barikoze, bariyoboye kuva ritangiye kugeza rirangiye. Ubutagondwa bwabo ni imbuto mbi kandi itamungwa yakuze mu myaka bamaze barwanira ubutegetsi ndetse n'umutekano muke binjijwemo n'abakoloni babizi kandi babishaka. Ariko nanone Abanyarwanda bapfuye bashobora guhama Paul Kagame, umusirikari w'umuhanga utarakajije umurego abona itsembabwoko rigeze ahakomeye, kandi wagiye ambwira ashize amanga ko abavandimwe be b'Abatutsi bagombaga kuba ibitambo by'icyo yarwaniraga.»
Ku rupapuro rwa 413 yasobanuye agira ati: «Mu kiganiro twagiranye, nabajije Kagame impamvu adahita atera uwo bahanganye i Kigali. (Kubera ubwicanyi bwakorerwaga abaturage.) Yirengagije nkana inkurikizi z'icyo nari mubajije. Yari azi neza ko buri munsi w'imirwano mu nkengero za Kigali wongeraga imirambo y'Abatutsi bari inyuma y'ibirindiro by'ingabo z'u Rwanda.»
Mu gusobanura impamvu yanze gutabara Abatutsi Kagame ntiyatinye guhakana uruhare rw'amoko mu mpamvu z'ubwicanyi. Ku urupapuro rwa 432 rw'icyo gitabo, Jenerali Dallaire yanditse ibikurikira: «Kagame yamvuguruje agira ati: «Umuryango w'Abibumbye uratekereza kohereza ingabo zo kujya hagati y'abarwana ku mpamvu zo gufasha abaturage. Nyamara abantu bagombaga gupfa barangije gupfa. Tuzarwanya ingabo zose zizaza mu Rwanda kutwitambika imbere. Nimureke twikemurire ibibazo by'igihugu twe ubwacu! Izo ngabo zizaba zije gukingira abicanyi bari ku butegetsi, kubera ko Umuryango w'Abibumye wagaragaje ko udashoboye no kwamagana ubwicanyi bukorerwa amagana n'amagana y'abaturage b'inzirakarengane. Ugaragaza ibibazo byo mu Rwanda nk'ibibazo bishingiye ku moko, kandi atari byo, kubera ko ubwicanyi bwibasiye Abatutsi n'abatavuga rumwe n'ubutegetsi. Abasirikari bose nyoboye ndetse nanjye ubwanjye twatakaje abavandimwe. Icyo ngamije si uguca igihugu mo ibice, ahubwo ni ukurwanya abicanyi aho bari hose.»
Nanone ku rupapuro rwa 451 aragira ati: «Nabwiye jenerali Kagame impungenge zanjye ku kibazo cy'Abatutsi n'Abahutu batavuga rumwe n'ubutegetsi bari bafungiwe muri Hotel des Mille Collines; Bizimungu (Ninjye usobanura: Umugaba w'ingabo z'igihugu wasimbuye Mariseli Gatsinzi) yakangishaga ko azabica FPR nidahagarika kurasa ibisasu ku birindiro bya FAR mu mujyi. Kagame yemeraga ibikorwa, inyeshyamba nyayo izi kwihagararaho itagaragaza ubwoba. Yansubije agira ati: «Bakomeje gukoresha ayo mayeri yabo, ariko ntacyo abagezaho. Iyi ntambara izabamo ibitambo byinshi. Niba impunzi zigomba gutangwaho ibitambo ku mpamvu zifatika, zizabarwa mu bitambo.»
Usoma iyi nyandiko arumva neza ubugome bw'uwigambye ko yarokoye Abatutsi! Icyo Kagame yari agambiriye ni ugufata ubutegetsi ku ngufu. Abatutsi bo mu gihugu babaye igitambo cyagombaga gutangwa «ku mpamvu zifatika»! Ingamba z'igitambo gikomeye kugira ngo agere ku nsinzi byanze bikunze zigaragara neza ku rupapuro rwa 525 rw'icyo gitabo aho Jenerali Dallaire agira ati: «Kagame ni umuhanga mu ntambara yo gushyushya imitwe, kandi ubwo buhanga yabukoreshaga aziba icyuho yari afite kubera ibikoresho bike ndetse n'abasirikari bake ugereranyije n'ingabo za FAR. Yumvaga ko abo bahanganye nta burere buhagije bafite mu kurwanya umwanzi witeguye kandi wabyiyemeje, kandi ko bapfusha ubusa ibikoresho byabo bica abaturage aho guhangira ingufu zabo birwanaho.» Ibitekerezo bya Paul Kagame byari bizima. Igihe cyose babaga bahugiye mu kwica Abatutsi, abo basirikari b'ingabo z'u Rwanda bakomezaga gutagaguza no gupfusha ubusa ibikoresho byabo no gutakaza abantu «bica abaturage aho guhangira ingufu zabo birwanaho.»
Nkuko mwabisomye mu gika cyo haruguru, gukomeza kwica Abatutsi byari umugisha kuri Paul Kagame. Kubwe, akaduruvayo gatewe n'iyicwa ry'Abatutsi katumaga ingabo za FAR zitakaza imbaraga zikanahuzagurika. Ibyo byatumye FPR itsinda urugamba rw'amasasu iboneraho no gufata ubutegetsi. Paul Kagame yari abizi, yabibwiye Jenerali Dallaire. Kudahagarika itsembabwoko ryakorerwaga Abatutsi byari mu ngamba ze zo gutsinda. Guhagarika imirwano n'itsembabwoko byashoboraga kongerera ingufu umwanzi bari bahanganye, bituma ahagarika umurimo wo kubungabunga umutekano akitangira urugamba gusa. Ku rundi ruhande nanone, guhagarika ubwicanyi byari kwimisha Paul Kagame urwitwazo yari atezeho ijambo rituma ibyo akora byakirwa. Byari ngombwa ko ingabo za guverinoma zigaragara nk'ingabo zikora itsembabwoko, bityo ukuneshwa kwazo ntihagire uwo kubabaza. Ntabwo ingabo za FAR zagombaga kubona uko zigirwa abere bagaragara ko bagize uruhare mu guhagarika ubwicanyi. Ngicyo igisobanura impamvu Paul Kagame yakomeje kwanga ibyifuzo byose mu gutanga agahenge ko gufasha abaturage yagejejweho n'ingabo za guverinoma ndetse n'Umuryango w'Abibumbye. Paul Kagame yari guhagarika ubwicanyi ate se kandi ari bwo bwamuheshaga ijambo bukanatuma abo barwanaga batakaza ingufu?
Reka turangirize ku urupapuro rwa 588, aho Jenerali Dallaire agira ati: «Ni nde, mu by'ukuri, wakoresheje abandi amakosa mu myaka yose intambara yamaze? Byatumye ngira ibitekerezo bibi, nibaza niba intambara n'itsembabwoko bitarakorewe gusubiza u Rwanda mu gihirahiro rwarimo mbere ya 1959, igihe Abatutsi bari bahariye ubutegetsi bwose. Ni gute intagondwa z'Abahutu zaba zaraguye mu mutego w'ikinyoma kurusha uko nabeshywe? Hashize imyaka icumi, ariko n'ubu sindashobora kwihunza icyo kibazo cy'ingutu, cyane iyo ndeba ibyakomeje kubera muri ako karere kuva icyo gihe.»
Mu mwaka wa 2003 ari bwo yasohoye igitabo cye, Jenerali Dallaire yemera ko «yabeshywe» na Paul Kagame. We ubwe ndetse n'abandi benshi bakurikiraniye hafi ubwicanyi bwabaye kuva muri Mata kugeza muri Nyakanga 1994, basanga Paul Kagame yarakoresheje abantu amakosa, kugeza ubwo yanga gutabara Abatutsi, kubera ko ku bwe, «iyo ntambara yagombaga kubamo ibitambo». Igitambo cy'Abatutsi basaga 800.000 kugira ngo haboneke insinzi na FPR ibonereho kwemerwa!"
Ubisesenguye neza, usanga uwahoze ayobora ingabo za MINUAR adatinyuka kwandika igitekerezo abitse ku mutima ariko dushobora gufora dukurikije ibyo yibajije bitinze: Paul Kagame yabeshye isi yose. Harimo na Jenerali Dallaire we ubwe wategereje imyaka cumi kugira ngo atangire kumva ukuri. Byaba amahire n'abasingiza uwo Mwarimu Filip Reyntjens yita «ruharwa mu bwicanyi ukiri ku butegetsi» bakurikije urugero rwa Roméo Dallaire, bakiyungura ubwenge butuma babona ko umukuru w'u Rwanda rw'ubu atari umwere cyangwa umutabazi nkuko babitekereza, ko ahubwo ari ruharwa rwarimbuye imbaga rugashobora guhisha ayo marorerwa mu gihe gisaga imyaka makumyabiri."


text:
Umuhanzi Cecile Kayirebwa yaje i Kigali, avuye ku mugabane w’u Burayi asanzwe abamo, aje mu muhango wo gushyingura no gusezerwa bwa nyuma musaza we witwa Fidele Kabengera, uheruka kwitaba Imana kuri uyu wa Mbere.
Uyu musaza wa Kayirebwa yari mu kigero cy’imyaka 70. Yari atuye ku Kacyiru. Umwe mu bari baziranye nawe waganiriye na IGIHE yavuze ko yazize urupfu rutunguranye ariko rufitanye isano n’indwara z’umutima yajyaga arwara.
Yagize ati “Yapfuye bisa nk’aho umutima uhagaze, ari ibintu bitunguranye. Yari asanzwe yifitiye uburwayi ariko bisanzwe kwa kundi kw’abantu bo muri za mirongo irindwi”.
Kimwe n’abandi bavandimwe ba Cecile Kayirebwa, uyu Fidele yari asanzwe nawe ari umuhanzi, impano bakomora ku babyeyi bombi bari abahanzi, ababyinnyi, abasizi, ndetse n’abaririmbyi.
Imihango yo gushyingura izaba kuri iki Cyumweru.


text:
Inyigisho yo ku wa mbere, icyumweru cya 25 gisanzwe, C, 2013
Ku ya 23 Nzeli 2013 – Turahimbaza Mutagatifu Padre Pio
Inyigisho mwateguriwe na Padiri Cyprien BIZIMANA
AMASOMO: 1º. Ezr 1, 1-6; 2º Lk 8, 16-18
Ayo ni amagambo ya YEZU KRISTU agomba kwitonderwa. Kumva Inkuru Nziza ye, ni amahirwe abatuye isi yose bagize. YEZU KRISTU yaje azaniye isi yose Agakiza. Ijambo rye ni ukuri. Uko Kuri kugomba gutangazwa. Ukumva wese aragukurikiza kuko Ukuri ni na ko kugeza ku Mukiro nk’uko ejo Pawulo intumwa yatubwiye ko Imana ishaka ko abantu bose bakira kandi bakamenya Ukuri. Uko Kuri ni YEZU KRISTU. Hanze ye, nta kuri guhari. Ugize amahirwe akamubwirwa, iyo yemera ko yaremwe mu ishusho ry’Imana, nta kabuza, ashimishwa n’ibyo abwirwa ku buzima bw’Umucunguzi akiyumvamo inyota n’ubushake bwo kumukurikiza. Utarigeze yumva Inkuru Nziza ya YEZU KRISTU, we nta rubanza twamucira, ni Imana igira impuhwe izi uko ibye biteye.
Ikindi kiranga umuntu ufite ishema ryo kuba umwana w’Imana waremwe mu ishusho ryayo, ni uguhora akereye gutangaza ibyiza yamenyeshejwe bya YEZU KRISTU. Ahora yumva atuwemo n’urumuri nyarumuri atagomba gupfukirana. Nta mukristu ushobora kugenda yubitse umutwe afite ipfunwe, ntashobora guhishahisha ibintu byiza byamugiriye akamaro. Agenda yemye kuko nta kintu kindi kiba kikimuheza mu mwijima cyangwa ku bucakara ubwo ari bwo bwose. Muri rusange, imbaraga zo gutuma abantu bava mu mwijima bakarangamira urumuri tubereka si iza kimuntu gusa. Hari ibihe by’amateka ubona ko Imana ubwayo yakoresheje ibitangaza abantu ndetse bahoze bayirwanya kugira ngo irokore umuryango wayo. Mu kinyejana cya gatandatu mbere ya YEZU KRISTU, Imana ubwayo yakoresheje umwami Sirusi atanga uburenganzira busesuye bwo kongera kubaka ingoro y’Imana yari yarasenywe na Nabukodonozoro umwami wa Babiloniya aheza abayahudi mu bucakara bw’ibigirwamana abapfukirana ababuza kongera kwinyagambura basingiza Uhoraho Imana ya Isiraheli.
Mu mateka y’Isezerano Rishya, na ho huzuyemo ibimenyetso byinshi Imana yagiye ikorera ku bantu kugira ngo bamamaze ikuzo ryayo. Abavugwa muri Bibiliya mu mateka ya Kiliziya kuva igitangira turabazi. Hari n’abandi, abatagatifu, na bo bagiye bagaragarwaho n’imbaraga zidasanzwe mu byo gutangaza Urumuri bakiriye. Si abo mu bihe bya kera gusa, hari n’abantu ba vuba batwegereye rwose.
Twavuga nka Mutagatifu PIYO duhimbaza none. Uwo muvandimwe yabaye intwari yabyirukiye gutsinda bitewe ariko n’umugambi Imana yari yaramuteguriye kuzayihesha ikuzo mu bihe bya vuba. Abantu benshi bazi amateka y’uwo mupadiri w’umufaransisikani wavukiye i PIETRALCHINA mu Butaliyani mu w’1887. Yagize amateka maremare y’umuhamagaro we, birazwi ko kuva akiri akana yakundaga ibintu by’Imana cyane, misa n’andi masakaramentu. Amaze guhabwa ubupadiri, yaritanze cyane mu butumwa ahitwa San Giovanni Rotondo. Yakundaga isengesho rya Misa, agashengerera YEZU cyane ku buryo misa ye yamaraga igihe kirekire kuko yanyuzagamo agatangarira YEZU muri Ukarisitiya agahimbarwa bigatinda. Abayoboke bamwe bakomeje kwimyoza biza no kumuviramo guhagarikwa n’abamukuriye mu gihe cy’imyaka cumi yose! Urumuri yari yifitemo ntirwigeze rutabikwa mu nsi y’ikibo, ahubwo yakomeje kugaragaza imbaraga za roho mu kuyobora aabakristu benshi cyane bo mu mpande zose z’isi. Yatangaga Penetensiya atinuba amasaha menshi ku munsi. Yababazwaga cyane n’abantu bazaga kwicuza ariko bakagira isoni zo kuvuga ibyaha byabo byose. Hari n’abo yatonganyaga kuko atifuzaga ko hazagira n’umwe ushengukira muri Purugatori. Roho zitari nke zo muri Purugatori zaramusuraga zikamubwira akababaro kazo maze na we agashyiraho umuhate mu kwigomwa, kwiyiriza n’amasengesho azisabira. Nyuma yasobanukirwaga n’imikirizwe yazo agakomeza urugamba rwo kubohora abantu bose bamuganaga.
Muri iki gihe abiyambaza Mutagatifu PIYO ni benshi cyane kandi urumuri rwe ntiruhwema kumurikira ubuzima bwabo. Nimucyo tumusabe imbaraga zo kuba ku isi tumurikiwe n’Ivanjili kandi tumurikira n’abandi kugira ngo hatagira n’umwe usozereza ubuzima bwe mu muriro cyangwa mu ndiba ya Purugatori.
YEZU KRISTU asingizwe. Umubyeyi Bikira Mariya aduhakirwe. PIYO n’abandi batagatifu duhimbaza none, Kostanti wa 1, Lini, Zakariya, Izabela, Abahire Kristobali, Antoni na Yohani bahowe Imana badusabire.


text:
Isomo rya 1: Ubuhanga 2, 12. 17 -20
Abagome barabwirana bati «Twibasire intungane kuko itubangamiye, ikarwanya ibikorwa byacu, ikanadushinja ko twarenze Amategeko, tugahemukira umuco mwiza badutoje. Nimureke turebe niba ibyo ivuga ari ukuri, dusuzume uko ibyaya bizarangira. Niba intungane ari umwana w’Imana koko, izayitabara iyigobotore mu nzara z’abanzi bayo. Tuyigeragereshe ibitutsi n’ibitotezo kugira ngo tumenye ubwiyumanganye bwayo, turebe n’ukwihangana kwayo. Nimureke tuyitange yicwe uruteye isoni kuko icyo gihe Imana izayihagararaho, dukurikije nanone uko ibyivugira.»
Zaburi ya 53 (54), 3-4, 5.7b, 6.8
R/ Nyagasani, banguka untabare, wowe buvunyi bwanjye n’umukiza wanjye.
Mana yanjye, girira izina ryawe maze untabare,
koresha ububasha bwawe maze undenganure !
Rwose Mana yanjye, umva isengesho ryanjye,
Utege amatwi amagambo nkubwira !
Kuko abanyamahanga bampagurukiye,
Abanyarugomo bakaba bahigiye kunyica :
Imana ntibayitayeho na busa,
Koresha ububasha bwawe maze ubatsembe !
None Imana ni yo intabaye,
Nyagasani ni we wenyine umbereye ikiramiro !
Nzagutura ibitambo mbikuye ku mutima,
Uhoraho, nzasingiza izina ryawe kuko ryuje ineza !
Isomo rya 2: Yakobo Intumwa 3, 16-18; 4,1-3
Bavandimwe, ahari ishyari n’ubucabiranya, haba umuvurungano n’ibikorwa bibi by’amoko yose. Naho ubuhanga bukomoka mu ijuru, icya mbere cyo ni ubuziranenge, ni ubunyamahoro, ni ubunyarugwiro n’ubunyampuhwe, bukaba busendereye ineza kandi bukarumbuka imbuto nziza, ntibugire aho bubogamira kandi ntibugire uburyarya. Imbuto y’ubutungane ibibwa mu mahoro, ku baharanira amahoro. Amakimbirane akomoka he? Cyangwa se intambara muri mwe zituruka he? Aho ibyo byose ntibyaba bituruka ku byifuzo byanyu, birwanira mu myanya y’umubiri wanyu ? Murararikira ariko ntimugire icyo mutunga; muri abicanyi n’ abanyeshyari nyamara nta cyo muronka ; murarwana kandi mukavurungana, ariko ntimugire icyo mugeraho kuko mutazi gusaba. Murasaba ariko ntimuronke, kuko ugusaba kwanyu nta kindi kugamije uretse gutagaguza ibyifuzo byanyu.
Ivanjili ya Mutagatifu Mariko 9,30-37
Muri icyo gihe, Yezu n’abigishwa be bambukiranya Galileya, ariko Yezu ntiyashakaga ko babimenya. Yigishaga abigishwa be ababwira ati «Umwana w’umuntu agiye gushyirwa mu maboko y’abantu bakazamwica, ariko yamara gupfa akazazuka ku munsi wa gatatu,» Iryo jambo ariko ntibaryumva, batinya no kumubaza. Nuko bagera i Kafarinawumu. Bari mu nzu Yezu arababaza ati «Mu nzira mwajyaga impaka z’iki ?» Baraceceka kuko mu nzira bari bagiye impaka zo kumenya umukuru muri bo. Amaze kwicara ahamagara ba Cumi na babiri, arababwira ati «Ushaka kuba uwa mbere azigire uwa nyuma muri bose, abe n’umugaragu wa bose.» Nuko afata umwana amuhagarika hagati yabo, aramuhobera arababwira ati «Umuntu wese wakira umwana nk’uyu nguyu ari jye abigirira, ni jye aba yakiriye. Kandi unyakira wese si jyewe aba yakiriye, ahubwo aba yakiriye Uwantumye.»


text:
Isomo rya 1: Iyimukamisiri 20, 1-17
Ku musozi wa Sinayi, Imana ibwira Musa aya magambo yose iti « Ni jyewe Uhoraho Imana yawe wagukuye mu gihugu cya Misiri, mu nzu y’ubucakara : Nta mana zindi uzagira kereka jyewe. Ntuzikorere ishusho ry’iribazanyo cyangwa se ikindi kibonetse cyose ; cyaba gisa n’ibiri hejuru mu kirere, cyangwa n’ibiri hasi ku isi, cyangwa se n’ibiri mu mazi akikije isi. Ntuzapfukame imbere y’ibyo bigirwamana kandi ntuzabiyoboke; kuko Imana yawe ari jyewe Uhoraho, nkaba Imana ifuha, ihanira icyaha cy’ababyeyi mu bana babo, kugeza mu gisekuruza cya gatatu no mu cya kane cy’abanyanga, nyamara abankunda bagakurikiza amategeko yanjye, mbagaragariza ubudahemuka bwanjye ingoma ibihumbi. Ntuzavuge izina ry’Uhoraho Imana yawe mu binu by’amanjwe, kuko Uhoraho atazareka guhana uzabaravuze izina rye mu bintu by’amanjwe. Urajye wibuka umunsi w’isabato, uwegurire Imana. Uzakore imirimo yawe yose mu minsi itandatu, naho uwa karindwi ni isabato y’Uhoraho Imana yawe ; ntuzagire umurimo n’umwe ukora : ari wowe, ari umuhungu wawe, ari umukobwa wawe, ari umugaragu wawe, ari umuja wawe, ari itungo ryawe, ari n’umusuhuke waje iwanyu. Kuko mu minsi itandatu Uhoraho yahanze ijuru n’isi, inyanja n’ibiyirimo byose, maze akaruhuka ku munsi wa karindwi. Ni cyo cyatumye Uhoraho aha umugisha umunsi w’isabato, akawiyegurira.
Wubahe so na nyoko, kugira ngo uzarambe mu gihugu Uhoraho Imana yawe aguhaye.
Ntuzice umuntu.
Ntuzasambane.
Ntuzatware umuntu ngo umugire uwawe ku ngufu.
Ntuzavuge ibinyoma ubeshyera mugenzi wawe.
Ntuzararikire inzu ya mugenzi wawe, ntuzararikire umugore wa mugenzi wawe, cyangwa umugaragu we cyangwa umuja we, cyangwa inka ye cyangwa indogobe ye, mbese ikintu cya mugenzi wawe icyo ari cyo cyose.»
Zaburi ya 18(19), 8, 9, 10, 11
R/ Nyagasani, ni wowe ufite amagambo y’ubugingo bw’iteka
Itegeko ry’Uhoraho ni indakemwa,
rikaramira umutima.
Amabwiriza y’Uhoraho ni amanyakuri,
abacisha make akabungura ubwenge.
Amateka y’Uhoraho araboneye,
akanezereza umutima ;
amategeko y’Uhoraho ni uruhehemure,
akamurikira umuntu.
Igitinyiro cy’Uhoraho kiraboneye,
kigahoraho iteka ryose.
Ibyo Uhoraho yemeje ni amanyakuri,
byose biba bitunganye.
Bikwiriye kwifuzwa kurusha zahabu,
kurusha ikirundo cya zahabu iyunguruye ;
biryohereye kurusha ubuki,
kurusha ubuki bw’umushongi bukiva mu binyagu !
Ivanjili ya Mutagatifu Matayo 13, 18-23
Muri icyo gihe, Yezu yabwiye abigishwa be ati «Mwebweho rero, nimwumve icyo umugani w’umubibyi uvuga. Umuntu wese wumva ijambo ry’Imana, ariko ntaryiteho, ameze nk’imbuto yabibwe iruhande rw’inzira : Sekibi araza akamukuramo icyari cyabibwe mu mutima we. Imbuto yabibwe mu rubuye isobanura umuntu wumva ijambo, ako kanya akaryakirana ibyishimo, nyamara ntirimucengeremo ngo rimushingemo imizi kubera ko ahara ahindagurika ; iya hadutse amagorwa cyangwa ibitotezo bitewe n’iryo jambo, agwa ako kanya. Naho imbuto ibibwe mu mahwa yo isobanura umuntu wumva neza ijambo, ariko imihihibikano y’isi n’ibishuko by’ubukungu bigapfukirana iryo jambo, rigapfa ubusa. Hanyuma imbuto ibibwe mu gitaka cyiza, isobanura uwumva ijambo akaryitaho : uwo arera akabyara imbuto, umwe ijana,undi mirongo itandatu, undi mirongo itatu.»


text:
Muri uku kwezi kwahariwe Urukundo n’Impuhwe buri mu kristu wese asabwa kugira icyo yigomwa kugirango afashe abatishoboye kubaho nabo mu buzima bwiza.
Gushishishikariza abakristu gufasha abatishoboye si ugusabiriza cyangwa se kubagora nk’uko bamwe bakunze kubyibwira,ahubwo ni ukubibutsa inshingano zabo.
Padiri Twizeyumuremyi Donatien uyobora Caritas Kigali yageneye abakristu ubutumwa bubashishikariza gutanga no kwigomwa mu kwezi k’Impuhwe n’Urukundo. Avuga ko abemera Imana bose, by’umwihariko abakristu, mu nshingano bahawe n’Uhoraho kandi bagomba kubahiriza, harimo no kwita kubatishoboye. Ibi bigaragarira mu butumwa bwinshi dusanga mu Byanditswe bitagatifu, haba mu Isezerano rya kera nde no mu Rishya.
Mu gitabo cy’Abalevi(Lv 25,35) Uhoraho aravuga ati : “Umuvandimwe wawe,umusuhuke cg umushyitsi wawe, naba umukene, akageza aho atishoboye,uzamushyigikire,maze nawe ashobore kubaho muri mwe.”Aya magambo aratwerekako ubukene budakuraho ubuvandimwe dufitanye. Ahubwo ndetse ubwo buvandimwe nibwo soko y’umutima ufasha. Igihe cyose naba mutarumvako uwo ukennye cyangwa ubabaye ari umuvandimwe wacu, biragoye kumufasha.Kandi rero ,nk’uko dukeneye kubaho,uyu nawe tuba dukeneye kumufasha kugira ngo abeho.Icyo tugenera abatishoboye kiba kigomba kubafasha kubaho,si intica ntikize.Koko tugomba kumufasha kubaho rwagati muri twe adafite ipfunwe aterwa n’ubwo bukene.Iryo ni itegeko ry’Imana
Mu gitabo cy’Ivugururamategeko 15,10 Uhoraho akomeza atubwira ati: “…Ntuzabure kumuha, kandi niba umuhaye ,bigire utagononwa, kuko ibyo aribyo bizatuma Uhoraho Imana yawe aguhera umugisha mu mirimo ukora yose n’ibyo wimirije imbere byose”.Aya magambo akwiye kumvwa no guhabwa agaciro.
Padiri Twizeyumuremyi ati “ Twese twifuza ko Imana iduhera umugisha imishinga yacu n’ibyifuzo byacu. Nyamara ntituzi urufunguzo rw’isoko y’iyo migisha: Ni ugufasha abatishoboye tutagononwa! Ibi ni byo Yezu Kristu yasubiyemo avuga ati “Mujye mutanga ,namwe muzahabwa:icyibo gishimishije,nicyo bazabuzuriza,kuko igipimisho mugeresha, aricyo muzasubirizwamo.”(Lk 6, 38)
Koko, gufasha abatishoboye ni igipimisho cy’isengesho ryacu. Mu gitabo cy’Umuhanuzi Izayi (Iz 58,6-10) .Uhoraho abwira abo mu muryango we ati “Igisibo kinshimisha ni ikingiki:kudohora ingoyi z’akarengane,guhambura iminyururu y’uburetwa,kurekura abashikamirwaga,mbese muri make,gukuraho ibyashikamiraga muntu byose. Ikindi kandi ni ugusangira umugati wawe n’umushonji, ugacumbikira abakene batagira aho bikinga, wabona uwambaye ubusa ,ukamwambika, ntiwirengagize umuvandimwe wawe!”.
Ibi ni nka bya bindi Yakobo avuga ko ukwemera kutagira ibikorwa kuba kwarapfuye akabivuga mu magambo asa namubabaje wenda kubera ibyo yabonaga mu bakristu yabanaga nabo agira ati “Byaba byunguye iki se, bavandimwe banjye, umuntu avuze ko afite ukwemera, niba adafite ibikorwa?Uko kwemera se gushobora kumukiza? Niba umuvandimwe wawe cg mushiki wawe bambaye ubusa cg badafite ibyo kurya bya buri munsi, maze muri mwe hakagira ubabwira ati ‘nimugende amahoro, mwote kandi muryoherwe’atabahaye ibibatunga, byaba bimaze iki?”(Yk 2,14-16).
Tuzirikane kandi ku magambo meza dusanga mu gitabo cy’Imigani.(Imigani 14,31) “Ukandamiza utishoboye aba atutse Iyamuremye, naho ugirira impuhwe umukene aba ayubashye.” Muri Imigani 19,17 “Ugiriye impuhwe umukene,aba agurije Uhorohao,kandi iyo neza niwe uzayimwitura.”Muri 22,9 “ufite ijisho rirebana impuhwe azahabwa umugisha,kuko agabanya ku mugati we,agaha umukene.”Naho muri 28,27 “Uha abakene ntazigera akena,ariko utabareba azavumwa cyane.”Aya magambo arisobanuye kandi arimo inama nziza kuri twe twese twiyumva nk’abana b’Imana.


text:
Papa Francis yagiranye ibiganiro n’abapadiri bo mu bihugu bikora ku Nyanja ya mediterane yabereye muri Bari mu gihugu cy’ubutaliyani, abashishikariza gukomeza umuhamagaro wabo, kubw’ahazaza hibyo bihugu bikora kuri iyo Nyanja.
Papa Francis akaba yaragiye kwishimira iyo nama yo kuzamura kiliziya gatolika kubw’umuhamagaro ndetse n’ahazaza ha kiliziziya muri ibyo bihugu.
Muri iyo gahunda yo kwizera ndetse no kongera amahoro yababwiye ko iyo gahunda yari ikwiriye kuba mpuzamahanga,yatangaje ko kuba ibi bihugu byakoze iyi nama bifitiye akamaro abaturage, politike, idini ndetse no kongera ubukungu.
Mu bigaragara ibi bihugu bituriye inyanja ya Mediterane bihuje imico.
Papa akaba yaravuze ko iyi gahunda yo kwizera ari ngombwa mu bijyanye n’umurage w’ibi bihugu.
Imiryango ya gikristu yakomeje kurinda ukwemera kwayo babinyujije mu masakaramentu, abakatejiste, ndetse no mu migenzo yabo yo kubaha Imana no mu bugeni (arts).
Papa Francis yibukije abari mu nama ko ukwemera kutagakwiye kwirengagiza amategeko kugira ngo bagere ku cyiza. Ariko nanone bigomba kubaho igihe umuntu adacika intege kuko aba ashaka amahoro.
Yakomeje abaganiriza no gutangara cyane ati, abantu bameze nkaho bakora ibintu nk’abadatekereza! Basenya amazu, ibiraro n’ibyambu, inganda n’amavuriro, kwica abantu, kwangiza imitungo kamere aho kugirango bubake umubano mu bantu n’ubukungu.
Iyo yagakwiye kuba intego ya buri wese. Papa akomeza avuga ko nta yindi mpamvu twagakwiriye gusimbuza amahoro, anongeraho ko ubutabera ari ryo pfundo ry’ingenzi ryo kubaka amahoro.
Ati gusa ubutabera bwarahonyowe. Mu gihe ibyo abantu bakeneye byirengagizwa kandi abaharanira inyungu zabo bwite bakazigeraho, kubera ko uburenganzira bwa muntu butubahirizwa.
Akomeza avuga ko abantu nibahinduka bakareka inyungu zabo bwite bakareba iza rusange bazatera imbere.
Papa yakomeje abwira abo bari kumwe mu kiganiro ko bagomba gusaba abayobozi ba za guverinoma kurinda abantu n’ubwisanzure bwabo mu myemerere. Anabasaba yuko badakwiye kwigira nkaho nta mahitamo bafite kuri iki kibazo.
Papa yise abaturiye inyanja ya mediterane nkaho ari “inyanja ibahuriza hamwe”, anabasaba gukomeza kubaho mu muhamagaro urimo ibiganiro. Umuhamagaro ubwawo udufasha gukomeza kuba umwe, kutica amategeko no gukomeza kugira ubumuntu, kuganira no kwisobanukirwa neza ubwacu.
Yasobanuye umumaro wo gutega amatwi, ko uretse no kuba ari igikorwa cy’urukundo ahubwo ari n’uburyo bwo kumva umwuka w’Imana icyo udusaba.
Papa agira ati “ndabasaba ko mwemera ibyo bibiliya yigisha kandi binyuze mu biganiro byaba ari byiza”.
Dufashe intambwe ziduhuza bitari ukuri twizera konyine, ariko nanone tugasobanura ibyo twigisha neza, ibi bikaba bizatuma habaho imyumvire mishya irebana n’ibyanditswe byera.
Papa yagize ati “ku iherezo abo banduza ibiganza byabo mu gushaka amahoro ndetse n’ubucuti ntabwo bazongera kurwanira ukwemera, ahubwo bazakurikira inzira yo kubaha ibiganiro,gusangira ibitekerezo ndetse no kwemera gukorera hamwe.
Mu gusoza, Papa Francis yabwiye abo baganiraga ati “nkuko intumwa Pawulo wabanje muri ibi bice bya Mediterane, yabanaga n’abantu bamwanga ariko yababereye urugero.
Mushyire inzira zanyu mu gicucu cyo kwemera kandi mwiyemeze gutanga mu gihe cyacu.
Papa yasoje akoresheje isengesho riboneka mu gitabo cy’umuhanuzi Izayi (Isaiah 61:4).
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Mu rukundo ukwiriye kwizera umutimanama wawe gusa.
Ntabwo akubwira ko aguca inyuma ariko
arabikora. Birababaza ariko nawe urabibona n’ubwo wijijisha. Rimwe na rimwe
abantu barekera aho kuba abanyakuri kubo bakundana bikarenza urugero. Amakosa
abamo ni uko umuntu uri kuguca inyuma atajya akwicaza ngo abikubwire ube
wanamugendera kure cyangwa ngo ufate umwanzuro wawe.
Akenshi burya biranababaza kumva ko uri kubabaza undi
muntu muri kumwe.Ntanuba yifuza kuba inzirakarengane yabyo.Rero niba ubona
bitagenda, uyu munsi Inyarwanda.com , iragufasha kumenya ibimenyetso simusiga
bizakwerekako uwo muntu akubeshya n’ubwo akubwira ibihabanye n’ibyo ubona, maze
wifatire umwanzuro.
Ubusanzwe abantu bose ntibakunda kubeshywa habe nagato.Hari
utazihanganira uburyo umubeshya kandi nyamara agukunda by’ukuri.
1.Umutimanama
wawe ukubwira ko hari ikintu kitagenda neza
Iga kwizera umutimanama wawe.Ugushidikanya ufite
,guhari kubera impamvu.Menya neza niba utarimo kugambanirwa, kuko umutimanama wawe
, uri kugufasha kwibohora iyo ngoyi.Akenshi uzasanga utarabeshywe.
2.Imico ye iba
ijagaraye cyane
Niba atangiye kujya ahindagura uko yitwaraga, menya ko
hari ikitagenda.Niba ari kukwitwaraho neza wasanga ari uko ari kwishinja
ikintu.Umuntu umeze utyo, arahindagurika cyane.
3.Ntago atuma
umwizera
Kwizera umuntu biba bigomba kurenga ibyiyumviro
umugirira.Kwizerana ni cyo gihuza abantu babiri.Niba wumva rero icyo kubahuza
kitameze neza uzagire ubwenge.
4.Arinda
telefoni ye na mudasobwa ye cyane
Afite ikirundo cy’ubutumwa bugufi adashakako
usoma.Urumva nyine afite ukuri.Aziko ikimenyetso cyo kumushyira hasi kizava
muri we cyangwa muri telefoni ye cyangwa mudasobwa ye , niyo mpamvu abirinda no
kurusha uko yirinda.
5.Ntago
muvugana ibintu bisobanutse
Inkuru ze n’ibiganiro mu girana bizajya birangira
ntacyo ukuyemo.
6.Akunda guhuga
bitunguranye
Niba igihe mu marana yarakigize gito cyane nahawe,
menya ko ntakazi gakwiriye kugusimbura.Uyu muntu azaguha impamvu zitumvikana
kugira ngo abone uko yigira kubandi.
7.Azagutunguza
intonganya kugira ngo ukunde ubabare
Nawe ashyizwe kunkeke n’ibyo ari gukora, niyo mpamvu
azashaka kukubona urakaye, rimwe na rimwe amakosa yakabaye aye ayagushyire
kumutwe.Azatuma wumva ko uri umukobwa mubi , ndetse akwerekeko utazi no gukunda.
8.Agushinja
amakosa
Mu gihe uzagerageza kumuhumuriza mu gihe ubona atameze
neza, azavuga ko amakosa yose arayawe.
Inkomoko: Relrules